url: =India in France tungpan in vanleng 36 leisawm ~ Thang Khan Lian :: ZOMI DAILY\nIndia in France tungpan in vanleng 36 leisawm ~ Thang Khan Lian\nposted on 24 September 2016 at 9:13 am Lomkholna: India, News, Thangkhanlian, World\nSept. 23, 2016: India in kum 20 sungin galdona vangleng a lei loh khit nungin a masa pen dingin France gamte bawl Rafale multi-role combat fighter jets 36 leina dingin France tawh thukimna nei uh a, a man dingin $ 8.7bn thukimna suaikai thei ta uh hi. Hih pen India Prime Minister Narendra Modi in Indiate’ vanlengte lui thei lua ta ahih manin puahphat ding kisam hi cih a ngimna tawh a kilei ahi hi. Rafale vanlengte a masa pen 2019 in India tung pan ding a, a kim in kum guk sungin tung ding hi. US Lockheed Martin’s F-16s, Boeing’s F/A-18s, Eurofighter Typhoon, Russia’s MiG-35, Sweden’s Saab’s Gripen ten India’ tung panin ko vanleng hong leisak un ci uh a, India in a gamdangte bawl sangin Rafale deih zaw hi.\nHih vanleng 36 kilei theih taktakna ding vai pen tu ni-in New Delhi khuapi ah French Defence Minister Jean-Yves Le Drian leh Indian Defense Minister Manohar Parrikar in suai kaihna a neih man un hong piang thei hi. Hih vanleng man ding kidekna hangin Rafale vanleng bawl Dassault Aviation leh India kumpi sawtpi kikan’tuahna kitat ta hi cihna suak hi. Manohar Parrikar in hih vanglengte hangin India in galdona leh kihumbitna dingah nakpi takin phattuampih ding hi ci hi.\nRafale vanleng bawl Dassault Aviation in Rafale 126 India tungah 2012 in zuak ding thukimna nei napi a kamciamna peel hi. Hih thu hangin India PM Modi in April 2015 in vanleng leina dingin $150 bn zat dingin ciam a, ama’ hanciamna hangin 36 lei khiat ding hong piang thei kik hi.\nDessault in Rafale 126 leina dingin $12-15bn dingin na thukim a, hih thukimna pen a lei ding hun in lem thei lo a, India in technology kihel loin 36 leina dingin $9bn ngen hi. India in Rafale 36 a leina ding hangin France in a thak a bawl kul ding ahih manin France mi 5,0000 in sepna muh lawh ding uh hi.\nIndia in Tejas fighter kici bawl in July kha-in lengsak ta hi. Russiate tung panin MiGs vanleng a leisate lui lua ta ahih manin a thak tawh laih ding nakpi takin hanciam hi.\nRAFALE VANGLENG THU TOMKIM:\nIntroduction 18 May 2001\nPrimary users French Air Force\nNumber built 154 (as of July 2016)\nProgram cost €45.9 billion (as of FY2013) (US$62.7 billion)\nUnit cost Rafale B: €74M (flyaway cost, FY2013)\nRafale C: €68.8M (flyaway cost, FY2013)\nRafale M: €79M (flyaway cost, FY2011)\nSource: Wikipedia;Al Jazeera News And Agencies\nPrevious: Vondeih Kep Ding – 59 (Pau Khan Kap)\nNext: Lia Kap Sian Hoih Kim (Kha 6) ading huhngetna: Update 24 Sep 2016\nMalaysia khuapisung tengah palik mi 1000 val ki vaksak kawikawiding\nBunghawm le Niangtui hainih\nWhy them: Banghang Mi hi sese?


timestamp: atn

url: =Zomite Minam Nasepna Taangthu ~ J. Thang Lian Pau :: ZOMI DAILY\nposted on 17 June 2016 at 6:09 pm UTC+9:30 Lomkholna: Article, Politics, Thanglianpau\nMinam khatin ka gam ka lei a cih ding gam khat neih ding pen baih het lo hi. A neisate in zong a gam a lei uh it in, gal leh sa lakah a khahsuah lohna dingin ahih theih zahun keem uh hi. Tua mah bangin I pu I pate in zong I gam I lei hu a, a khang a khanga gal leh sa a dona uh gen ding tampi om hi. Zogam la dinga British galkapte hong kuan lai taka I pu I pate in a hih zawh zahun Mikang galkapte nangin, a do mah bangun, Mikang ten Zogam hong lak khit ciangin zong Zogam pan Mikang galkapte nohkhiat kik sawmin hih theihnana pan do teitei uh hi. Tua hanga Mikangte khut thuaka minthang masa pen Pu Thuam Thawng leh a tapa Tg. Pau Dal, Pu Kai Tuah leh Pu Khai Kamte hi a, 1898 kuma Mikangte phualpi Thuamvum (Kennedy peak/ Fort White) a simna uh pan Mikang galkapte in man in, Pu Thuam Thawng leh tapa Pau Dal pen Kendat thongah puak uh a, hih thongah a pata-un si uh hi. Pu Kai Tuah leh Pu Khai Kam pen khantawn gotna kipia a, Pu Kai Tuah pen Myingyan thongah, Pu Khai Kam pen Andaman tuikulh (Island) pekah puak uh hi.\nLeitung Galpi Khatna bei kuan 1917 kum ciangin Mikang kumpi in France gamah van nawn dingin Zomi galkap kaikhawmin innkuan khat pan pasal kum 20 tung siah khat ta tangkaih uh hi. France gam pen gamlapi leh theih ngei loh gam hi a, galgam ahih manin sih khitna dingin ngaihsunin Zomite kuamah ut loin langpang uh hi. Hih taka a makaipi Pu Ngul Bul pen Mikang ten mat bek tawh lungkim loin thatin, a luang pen a nennenin semin Tedim uksung inn simah hawmin Zomite vauna in zang uh hi. Hih bangin Mikangte in hong vau uh hangin phatuam tuan lo ahih manin a tawpna ciangin France gam paite pen kuli leh leisiah peng(h) dingin a zolbawl uh ciangin ngah zo pan hi. Hih France paite CHIN LABOUR CORPS kivawh a, Tedim gam pan mi 1000, Falam gam pan mi 500 leh Lusei gam pan mi 2000 pai hi. Hih Zo galkapte in France gam panin Pu Song Theu, Pu Kam Za Mang, Pu Khual Khen Thangte makaihna tawh buaina bawlbawl uh ahih manin Mikang kumpi in cihna ding thei loin 1918 kumin Zogamah puak kik uh hi.\nFrance gam paite Zogam hong tun kik uh ciangin mi tampi tak mel muh ding om loin galgamah si uh ahih manin Zomite in Mikangte huatna nasia tektekin a koi a koi-ah Mikangte langpanna laang seemseem hi. Tua hangin Mikang kumpi in buaina phelhna dingin Ukpite leh hausate thuneihna piak behlapin mipite ukcipsak hi. Tua banga Mikangte ukna Zomi kithuaklah lua ahih manin lungkim lohna tawh 1932 kumin Falam khua-a Mikang thuneite kiangah Pu Suang Khaw Kam leh Pu Lian Mang makaihna tawh kiko hi. Bangmah phattuamna om lo ahih manin Magwe DC kiang manawh leuleu uh a, lawhcinna bangmah om tuan lo hi. Tualai tak 1938 kumin makaipi Pu Suang Khaw Kam pen Magwe khuapi-ah hong si sawnsawn hi. Hih sihna pen gul tuk hang hi, a kicih pong hangin suamlup mah hi dingin kingaihsun veve hi. A luang Zogamah lak ding vai natawmah nakpi takin buaina piang lai hi.\nZogam sim lamah zong Mikangte huatna laang mahmah a, Mindat lam mi Vuamtu Mawng in zong Mikang galkap sungah Sabedar za a ngah kum 1925 in Mikangte lehdo dingin galkap pan taikhia in, kum 1928, February 20 ni-in CHIN NATIONAL UNION(CNU) pawl a makaihna tawh phut hi. CNU in 1933 kumin Rangoon-a Mikang kumpi tungah Zogamah Zo mite thuneihna a ngah kikna ding leh, Kawlgam in suahtakna a ngah cianga Zogam in zong a ngah pahna dingin deihna leh ngetna tun hi. Hih ngetnate Mikang kumpi in don cih thadah 1939 kumin CNU makaipi mi kuate baan mat zawsop in, Zogamah Japante hong khan 1942 kum dong thong sungah khumcip uh hi.\n1942 kuma Leitung Galpi Nihna in Zogam hong phak ciangin Mikang kumpi in Japan gal a nang dingin Zomite kaikhawmin CHIN LEVY phuan hi. Ahi zongin Pu Pum Za Mang leh Pu Za Biakte in Japante tawh kizawl a, Mikangte ki-umkhia leh Zogam in suahtakna a ngah ding lametin Kawl makaite leh Japan galkapte tawh kizopna bawl uh a, Japante makaihna tawh Mikangte do dingin CHIN DEFENCE ARMY (CDA) galkap phuan uh hi. Ahi zongin, Japan ten Zogam hong op ciangin suahtakna hong piak sangsikin Zomite tungah Mikangte sangin hong tatsia zaw uh a, kithuaklah zaw seem hi. Tua ahih manin Mikangte hi ta leh, Japante hi ta leh a do dingin Pu Thawng Cin Thang, Pu Hau Za Lian leh Pu Lian Cin Thangte makaihna tawh SUKTE INDEPENDENT ARMY(SIA) kiphut biangbuang hi. SIA pen hih sawng maha a kiphut SIHZANG INDEPENDENT ARMY(SIA) tawh pangkhawm hi. SIA in kum 1944, June kha in CDA phualpi Kaptel khua sim uh a, CDA-te a vekin hing mat khin uh hi. Kum 1944, September 11 ni-in Meitei gun kantanin Mualbeem khua sim leuleu-in CDA makai Pu Za Biak natawm man uh hi.\nLeitung galpi nihna hong veng(h) ciangin Mikangte hawlkhiatna ding leh Zogam suahtakna dingin mipi tha tawh panlak kul cih phawk uh ahih manin mipite a pattah dingin political party kisam sa uh hi. Tua ahih manin 1946 kum laizang pawlin Tedim khuapi-a Pu Lang Khaw Thangte innah Pu Thang Khaw Kai, Pu Song Theu, Pu Thang Za Kai leh Pu Lang Khaw Thangte makaihna tawh KHAMTUNG SUAHTAK VAIHAWM PAWLPI (KSVP) kiphuankhia hi.Hih hun sawng teng mahin Tedim khuapi mahah Pu Vungh Za Kham, Pu Hau Za Lian leh Pu Tuah Langte makaihna tawh THUHOIH VAIHAWM PAWLPI (THVP) kiphuan lai hi.\nGalsiam a sin khit uh ciangin, Zogam kap dingin galvan namkim tawh hong kileh kik uh a, khen nih kisuahin, Pu Hrang Nawl makaih galkap mi 86 ten Halkha leh Falam lam nawkin, Pu Tual Zen, Commandar-in-Chief makaih galkap mi 700 ten Tedim lam zuan uh hi. Pu Hrang Nawl makaih lam ten Kawl galkap platoon khat omna Rihkhawdar khua ciang baih takin buluh zo a, Halkha khua la man loin nungkik kik uh hi. Pu Tual Zen makaih lamte zong Kawl galkapte tawh Tedim leh Mualbeem khua kikalah nakpi takin kikap uh a, Tedim khua la man mahin kidok kik uh hi. Hih banga a kihep kikna uh khat pen Falam DC Pu Thawng Cin Thang’ hanciamna hang zong hi kawm hi.\nMP lui Pu John Mang Tling leh nam it Zomi khangno pawlkhat ten Kawlgam Prime Minister lui U Nu pawl PARLIAMENT DEMOCRACY PARTY (PDP) zom dingin kum 1969, December 30 ni-in Bangkok zuan uh hi. Ahi zongin Bangkok a tun uh ciangin Pu William Sa Lian Zam, Pu Micheal Mang Kham leh Pu John Mang Tlingte makaihna tawh Zomite in CHIN DEMOCRACY PARTY(CDP) pawl phuh zawk ding hoihsa uh hi. Kum 1970, Febraury 20 ni-in Bangkok mahah CDP leh Pu Jimmy makaih ZOMI CHIN LIBERATION FRONT (ZCLF) pawl tawh kihona bawl leuleu uh a, tua takah CDP leh ZCLF lawng khata gin ding deihin UNITED ZOMI DEMOCRACY PARTY (UZDP) pawl phutin, tua sungah kisungkhawm uh hi. Ahi zongin, February 25 ni-in UZDP President Pu Jimmy a panmun pan tawp themthum uh hi. Kum 1972, August 24 ni-in CDP in galkap dingin CHIN INDEPENDENT ARMY (CIA) bawl hi.\nCHIN INDEPENDENT ARMY pen CHIN NATIONAL ARMY (CNA) ci-a khek ding.\nZogam hawhna ding KACHIN INDEPENDENT ORGANISATION (KIO) pawlte kiangah huhna nget ding.\nZogam paite a zaa (rank) uh a zah-thum teka khan ding.\nZogam a tun uh ciangin ARAKAN INDEPENDENT ARTY(AIP) Pawl makai Khai Mu Lin kiangah neek leh taak panpihna nget ding.\nCHIN NATIONAL FRONT (CNF): Kum 1961, October 28 ni-in Aizawlah MIZO NATIONAL FRONT(MNF) pawl hong kiphut leuleu-in President Pu Laldenga makaihna tawh India, Burma leh Bangladesh cih gam thuma Zo minamte luah leitang teng gawmkhawm na’ng leh suahtak na’ng mah suangin hong kipan leuleu uh hi. Kum 1963, December kha in Laldenga, Lalnunmawia leh Sainghakate East Pakistan (tu-a Bangladesh) ah lutin a sim a thamin UNDERGROUND MIZO GOVERNMENT(UMG) pawl phut uh hi.\nKum 1966, March 1 ni-in MNF in Independent pulakna bawlin, tua panin India kumpi tawh kikap kipanin, India gamah om thei lo uh ahih manin East Pakistan zuan uh hi. Kum 1971 kuma Bangladesh in suahtakna hong ngah tak ciangin East Pakistan-ah MNF ten om khuan nei nawn lo uh a, India leh Arakan gam kilak teng manawhin kikhin leuleu uh hi.\nHih sawngin MNF pang belin ZOMI LIBERATION FRONT(ZLF) pawl zong dingin Pu Tial Khal (President), Pu Thawm Luai(Vice President) leh Pu Thawng Sai(Foreign Secretary) ten maikaih hi. 1972 kumin MNF leh ZLF thukimna tawhPu Lalnunmawia pen India kumpite hopih dingin kisawl a, Pu Tial Khal leh Pu Sui Lingte pen Pu Brengseng (L), Finance Secretary, KACHIN INDEPENDENT ORGANISATION(KIO) heel dingin kuan uh hi. Hun sawtpi khit ciangin KIO-te thupha tawh lawhcing taka hong kileh kik uh a, ahih hangin ZLF in vai tuamtuam hang tawh mabaan zom thei loin om uh hi. MNF in kum 20 sung Independent a thapaihpih khit ciangin 1986 kumin India kumpi tawh kilemna hong bawlin Mizoram pen State suaksakin tawlngak bawl uh hi.\nHun hong pai to zelin, Pu Tial Khal makaihna mahin ZLF makai lui teng kum 1988, March 15 ni-in Aizawl, Chaltlang vengah kimuhkhopna khat bawlna leuleu uh a, pawlmin kheka CHIN NATIONAL FRONT (CNF) phuh ding vaihawm leuleu uh hi. Pu Tial Khal in President panmun mah len leuleu in, Gen. Secretary dingin Pu Mang Khum, Finance Secretary dingin Pu Lian No Thang, Chief of Staff dingin Pu Roenga, Organiser dingin Pu Mang Uk kiseh hi.\n1988 kum mah, November kha sunga CNF kikhopna-ah Pu No Than Kap alias John\nKhaw Kim Thang pen Thailand gamgi-a om KAREN NATIONAL UNION (KNU) Headquarter Manepalaw-ah National Democratic Front (NDF) kizopna bawl dingin paisak uh hi. KNU-te phualpi pan hong kileh kik ciangin Pu No Than Kap in Pu Tial Khal kiangah CNF President hihna awn dingin ngen a, Pu Tial Khal in zong awnin Pu No Than Kap in CNF President panmun len to hi.\n1997, June 9-16 sungin a nih veina CNF Party Conference kibawl a, tua takah CNF makai dingin a nuaia teng kiteelkhia a, tudong kikheel kik nai lo hi.\nZOMI RE-UNIFICATION ORGANISATION (ZRO): Zo minamte kigawmna ding leh suahtakna dinga mala dingin kum 1993, April 9 ni-in Kachin gam, Phupian khua-ah pawl khat hong piang leuleu a, tua pen ZOMI REUNIFICATION ORGANISATION (ZRO) kiphut leuleu in, Assam gam, Karbi Anglong khawka MLA (Member of Legislative Assembly) a seem ngei Pu Khai Za Song Guite alias K.Guite in President panmun lenin, makaih hi.\n1997, July kha in Yangon khuapi-ah University kah Zomi khangnote in I gam leh I minam suahtak nadingin sisan leh nuntakna piakkhiat ding lungkimna tawh Zomi Siamsin khangno 20 val in “Zoheisa Unit” ci-in sisan tawh kiciamin phuankhia uh hi. Tua ciangin makai pawl khatte ZRO headquarter Lamka ah pai-in ZRO makaite tawh kizoma na sepkhop ding lungkimna neih khit zawh ciangin Yangon khuapi pan sangnaupang mi 12, Tedim pan mi 10 val khawng in Lamka lam zuan uh a, ZRO sungah lutin panmun tuamtuam len uh hi.\nPu Khai Za Song Guite zawh ciangin Kawlgam galkap mangpi Lt. Col. Hang Khaw Lian (Capt. Mang Tung Nung’ tapa) in ZRO President panmun tawm vei len pak hi. 1997 kuma Manipur Zomi leh Kuki buai panin ZRO Gen. Secretary Pu Thang Lian Pau (Tonzang MP) pen emergency-in ZRO President panmun kilensak a, tua panin tudong kip suak lai hi. Tu lai taka ZRO makaite pen a nuaia bang ahi hi.\nPresident : Pu Thang Lian Pau\nZO RE-UNIFICATION ORGANISATION (ZORO): Zo minam bup kigawmna ding, suahtakna ding lunggulhna mah tawh kum 1988, May 19-21 sungin Champhai khua-ah FIRST WORLD ZOMI CONVENTION ON RE-UNIFICATION khawmpi kibawlin, Kawlgam, Manipur, Mizoram leh mun tuamtuam pan mi tul tampi in siim hi. Hih khawmpi panin Zo minam bup kipawlna ding ZOMI RE-UNIFICATION ORGANISATION (ZORO) hong piang hi. Hih khawmpi leh kipawlna vai a hawm leh a makaite pen 1972, January 21 nia Manipur, Daizang khua-a kiphuh, Pu T. Gougin leh Pu S. Thang Khan Gin ngaihtete makaih ZOMI NATIONAL CONGRESS (ZNC) party leh Mizoramah a diakin Pu Brig. Thenphunga Sailo makaih PEOPLE’S CONFERENCE (PC) party ahi hi.\n1991 kum panin ZORO pen political party pan kiheemkhia in, tua panin Leitung mun tuamtuamah leh UN Secretary General kiang khawngah Memorandum khia hi. 1999 kumin a khat veina dingin Geneva-ah pai-in UN vaihawm minam nautangte khawmpi-ah kihelin, ZORO min tawh ‘British in a khenzaak Zo minamte kumpi khat nuai-ah gawmkhawm kik’ cih thulu zangin thugenna hun khawng ngah hi. Hih panin hih bang kikhopnate-ah thugenna nei dingin UN (WGIP) in ZORO hong cial to zel a, tukum July – August kha in zong Geneva-ah UN vaihawm Meeting-ah kihel leuleu hi. Tua bek tham loin, Committee tuamtuam Asia level Kathmandu (Nepal), Seol (Korea) leh Leitung level Durban (South Africa) cihte-ah zong kihel to zel hi. Tulai takin ZORO pen Pu R. Thangmawia (Chairman) leh Pu Ro Za Thang (Secretary General) te makaihna tawh kalsuanin, Aizawl khuapi pen a phualpi-in zang uh hi.\nHun beisa leh tulai taka I minam nuntakna dinga pute pate’ nasepte khangthak Zomite in I phawk ding deihna leh hih thute I pau I lai tawh ciapteh ding lunggulhna in Zomite minam nasepna taangthu a tomin a kikaikhawm ahi hi. I pau I laite I it bawl kei leh mailamah gam I nei zongin I pau I lai kizang lo kha thei ding hi. A khawsuak minam leh a suakta gam phuh zaha nasep haksa leh thupi zaw dang om lo hi. Hih thute panin khangthak Zomite in I minam nuntakna dingin a nasia zawa nasep a kisapzia phawkna in zang ni.\nPrevious: Gamlakvakna 12 pan sin ding ~ T. Sawm Lian\nNext: Zomite Khuamuh Ciilna ~ Rev. Gin Khan Nang\nJordan ah US gammi 3 kikaplum ~ ZD


url: =PAWLPI ONG PIANKHIATNA TANTHU – Zomi Agape Church Inc\nPAWLPI ONG PIANKHIATNA TANTHU\nZomi Agape Church Inc > Zomi Agape Church Blog > Church History > PAWLPI ONG PIANKHIATNA TANTHU\nMay 8, 2021 by Zomi Agape Church History\nciang dong Bowling Green khua ah pawlpi khat bek om hi mah ta leh , Pasian biak nop dan leh ki makaih dan ki bat loh ciang in Pasian geel na leh lam hon sak na tawh Mar 21, 2015 in Pa Khawm Pau te inn ah a masa pen meeting ki nei a, meeting thu kim na tawh ki zui in Mar 29, 2015 kum in Zomi Agape Pawlpi ki pan khia hi. Pawlpi ki pat na ding in Pasian zat inn 8 te hih a nuai a teng a hi hi.\n1. Pa Langh Khen Thang\n2. Pa Gin Ngaih Khup\n3. Pa Thang Khawm Pauzomi\n4. Pa Kham Kap Thang\n5. Pa Pu Ta Lu\n6. Pa Piang Hau Lian\n7. Pa Thang Sial Khup\n8. Pa Kam Lian Thang te ahihi.\nPasian in ZAC thupha pia in Biakpiakna zong nuamsa semsem in piakkhiat na a kipan Topa nasepna ah thahaat semsem uhhi.\nBiak inn kikhop nading kimu naailo ahihman in Upa Khenta te in a inn uh phaltak in ongkawm uha tuamun ah kha-3 sung Biakpiakna kineito hi.\nTuucing omlo tawh Pawlpi kalsuanzia tampi tak hamsatna om ahihman in Rev Thang Za Kap khasum piakloh in Pasian na seemkhawm ni ci in hopihna kinei a Siapa in zong lawptak in ongsang ahihman in Rev Dr Thang Za Kap in siampi nasem in Sia Sawm Thang huh Sia khasumlalo in ongsem a Zomi Agape Pawlpi ongpicingto semsem hi.\nPasian in thu um mi te a mun mun pan ong puak in, pawlpi mi ki khang to to a , Pa Khen Ta te inn ah ki ta nawn lo a hih man in, Pa Ngaih Khup te inn ki ngen a, kha 2 sung phal tak in ong zang sak hi. Pasian heh pih na tawh tua lai ah ki ta nawn lo a hih man in Holiday Inn ah ni pi 2 ki khop ki nei hi.\nKumsim in Pasian hoihna kimu toto a thu ummi anini in ongbehlap toziahziah ahihman in Biak inn zonloh ongpha mawh a Upa Sial Khup leh Upa Thangpi te in nawhtak ongzongpah uha, Hillview Heights Biak Inn ah deikhat ongngah khia uhhi.\nHih Biak inn sung ah kikhop sungtawntung Pawlpi te in Biak Inn saap piakhat zong onglalo uha akisam bangbang in ongpanpih in Khazih sung ah Innkuan khat banglian in ong en uha, kizopna nuam mahmah hi. Kamsia kamkha bangmah ongpau ngeilo uha, zahtakna leh itna takpi tawh ongpanpih tawngung uhhi.\nHih Biak inn mun ha kum-2 kiim kihopkhit ciang mipi kitazo nawnlo leuleu ahihman in adang Biak Inn khat zonloh ongphamawh ahihman in Broadway Methodish Pawlpi te biak inn sum tawh kisaapkik a Biak Inn thak neihdong tuamun ah biakpiakna kizomto hi.\nTopa ompihna tawh kum-5 sung in ZAC Pawlpi Inn-8 pan Inn-90 dong Topa ongtohpih a, mi-17 kituiphum in, Camp-2 vei, Cialpi 3 vei, Seminar 2 vei cihbang in kineito Kum-5 sung in Mission mun-6 ah mi-6 kikhahkhia in, Pawlpi mintawh cimawh huhna tuamtuam akipiak ban ah Topa in kum-5 acin kum in Biak Innthak sitset khat onglamzosak hi.\nTulai tak in Pawlpi Inn-90 kipha in Pasian nasem Siampi-2 leh Mission-3 tawh Pasian gam ading in nuam kisa semsem hi.\nPAWLPI SUNG KIVAIPUAK ZIA\nPawlpi in Pasian phuhsa pawlpi ahihmah bang in ka Pawlpi Ipawlpi kicilo in Pasian pawlpi kici tangtang a tuamah bang in thuneituam innteek tuam cihbang kuamah omlo Sia te leh Upa ten amau sepding ciat sem uha Mipi in thumangtak leh kilungtuak tak in kizui diamdiam hi.\nNopna dahna ah Innkuankhat lian bang in kinuampih kidahpih in kithuakkhawm ciat hi. Pawlpi mi ongluut masasa in ongluut khit phet in innteek lungsim neipah a suakta mahmah hi.\nZAC Pawlpi kum5 ciangongtonpih a Biak Inn thak ongpia Topa tung ah lungdam iko masa hi. Tua ban ah tuni a ongpai khualpan tualpan ahizong tha ongpia Siate Upa te leh mipi khempeuh tung ah lungdam mahmah ung. Piakkhiatna leh tha lengal tawh mapangkhempeuh Topan ongthukkik ta hen!


url: =Sungkhakden khat nga gul ahingin ataw pan hento in, agil nagawp in kikhei khiakik :: ZOMI DAILY\nposted on 21 April 2017 at 1:10 am Lomkholna: China, News, Sawltak, World\nSouthern China ah pasal kum 49 aphakhin khat asung khakden “Constipation” ahih manin, bangcileng hoihding cih kankawikawi hi. Pawlkhat in tuabang in sungkhakcipden te nga gul “Eel” ahingin taw panin hento leng hoihhi ci’n gen uhhi.\nTuapen “Folk Remedy” ngeina zatui kibawlzia khat kici ahih manin, amahzong alung akhakcipden pen nawngkai salua ahih manin, nga gul ahinglai in ataw panin hento cihi.\nGuangzhou Daily te Tuesday ni in agenkhiatna ah hih thupiang pen ataktak hi a, China, Guangzhou khuasung aom pasal khat in ataw panin nga gul ahinglai “Living Eel” ahento takpi cihi.\nTuabangin nga gul ahinglai in ataw pan aki hento tepen sungkhak anoptuam bekthamlo in damsuakthei ci’n kihilh hi. Ahi zongin tua ataw panin ahentoh nga gul in asungkhak noptuam saklo bekthamlo in, agilzangsung nasakgawp ahih manin nungkal in zato kipuak cihi.\nNga gul pen ihtheihsa mahbangin ahiam mahmah hi a, ngasa dangdang te tawh kibanglo hi. Tuisung bekthamlo, sehnel lak, buan lak, suanghum lak cihkhawng ahzong taalgawp, kipeigawp in apaithei hi a, tuabang ganhing pen gilzang sungah lutmawkleh baihhetloding cihpen mihai lobuangin a ngaihsun theihding khat ahihi.\nHih Chinese pasalpa ii ataw pan ahentoh pen golsimtham a, alu pen Ping-pong Ball cia phading cisawnsawn hi. Asauna zong letmat 20 (pikhat leh alangval) sau cimawk hi.\nAgil anatluat ciangin tua pasalpa in Guangzhou Dongren Hospital ah kilak ah, ahi zongin ataw panin nga gul ahentohlam gennuam paklo in, imcipphot cisawnsawn hi.\nSiavuan te’n agilsung a etsak uhciangin nga gul “Asian swamp eel” acihte mu uh a, patau ngeingai in Surgery bawlsakpah uh cihi.\nDr Zhao Zhirong kici siavuanpa’n agenna ah agilpi kakhei uhciangin a ek leh a an nek te lakah nga gul golpi khat kamu uh cihi. Tuaban ah a sinkha “Pancreas” zong kitam in thuak hamsa samahmah cihi.\nGuangzhou Dongren Hospital panin nasem te genna ah hihpa pen zato hongtun ciangin agilpen Air Balloon bangliang in puakgawp cihi. Apuak bekthamlo, natcihtak in nasa cihi.\nDoctors te’n agilsung panin nga gul ahing mahin lakhia uh a, tua Eel pen asauna pikhat leh letmat sagih (half-meter) pha cimawk hi.\nSungkhak theite’n hihbangdan in nasin kha hetkei unmaw 🙂 ZD Sawltak #zomidaily\nLeitung ah nisim in thulamdang, a uphuai lolo tampi piangden hi. Thuthang khatpeuhpen uphuai kei ci’n na pumnialgawp sangin na theihbeh nopleh Research bawlbeh in.\nPrevious: Kum 15 sangnaupang khat hawkguam pan asumbawm atopsawmleh akhutme nih kitan\nNext: Job nuntakna pan… ~ T. Sawm Lian


url: =Malaysia, Klang vengsung aom biakna sanginn khat meikang leuleu :: ZOMI DAILY\nposted on 10 October 2017 at 4:39 pm UTC+9:30 Lomkholna: Malaysia, News, Sawltak, World\nMalaysia, Klang vengsung aom biakna sanginn khat meikang leuleu a, tua sanginn sungah aom mi 27 te suakta mialmial uh cih theStar pan kiza hi. Klang, Kapar vengsung aom biakna sanginn khatah Monday sunlam in thupiang hi a, sangnaupang 25 leh sangsia 2, akigawm in mi 27 aomlaitak meikang akipan ahihi.\nTua biakna sanginn pen Nurul Al-Quran tahfiz kici a, sun 2:30pm hunpawl in meikuang akipan ahihi. Meikuang pen lupna sungpan in akipan hi a, tuahun laitak in sangnaupang te innnuai Classroom sungah aomlaitak uh hibilbel hi.\nPatau meikang om ci’n Fire Station te kiangah 2:45pm hunin Distress Call aki zaksak ciangin Sungai Pinang, Kota Raja, Kapar Fire Station mun 3 panin meiphelhding in Fire Engine khattek in delhpah uhhi.\nFire Fighters te’n Minute 20 sungin meikuang pen avek in phelhsiang theipah uhhi. Fire and Rescue Department’s forensic unit te’n hih meikatna bangpan kipanhiam cih hoihtak kanciantheih nadingin tua sanginn pen hoihtak in Tape tawh khakcip, umcippah uhhi.\nThunei te genkhiatna ah hih biakna sanginn pen Selangor Islamic Religious Department kici kumpi tawh kizopna bangmah omlo, Register bawllo kici hi. Biakna sanginn hontheih nadingin Registration Application kibawl a, ahi zongin phalna angah nailo kici hi. Nungdiak mahmah inzong Kuala Lumpur khuasung aom biakna sanginn khat ki halsakmawk ahih manin, mi 23 takin sihlawh uhhi. Sawltak #zomidaily\nPrevious: USA, Texas sanginn khatah sangnaupang khatin palik khat kaplum\nNext: Nupi naupaai khat numeibit Virgin laite bangdan in Hymen sianailo


url: =Christian Hymn te’ tangthu: Zeisu’n Hong It Hi :: ZOMI DAILY\nposted on 14 May 2017 at 3:00 am Lomkholna: Article, Biakna, Hymn, Zamkhatkham\nJesus Loves Me (Mark 10:16)\nLa khempeuh laka naupangte’ deihpen la ahi hih la pen Anna Barlett Warner in 1860 kuma a phuah ahi hi. Anna Warner in hih la a sanggamnu Susan tawh a phuahkhop hi a, Susan’ gelh novel Say and Seal kici laibu sunga a gelh ahi hi. Tua tangthu a buppi-in bang hiam cih kuama’n thei nawn lo ding hi napi-in tua tangthu sunga Mr. Linden in cina-a si dekdek-a om Johny Fax a hanthotna kammal la a kiphuak hih la bel leitung buppi-a naupangte’ deihpen la hong suak hi.\nAnna leh Susan Warner-te unau pen a pilna sang mahmah a nei, a piangthak mahmah unau numei nih ahi uh hi. New York khua Hudson gunpi gei-a inn hoih mahmah khat ah kuamah tawh kikawm khol lo-in teng uh hi. West Point-a US Military Academy tawh kinai ahih manin a unau un galkap sinte Pasian’ thu laihilhna Sunday School neihpih zel uh hi.\nA tenna uh “Good Crag” mahmah zong Academy’ tungah pia uh a, national shrine khat-in kikem hi. Galkap sin-a om tangvalte’ kha lam nuntakna vei-a a nasepna uh pahtawina-in a unau un a sih uh ciangin galkapte kipahtawina minphatna-in (military honors) kivui hi.\nMeigong-a om New York khuapi-a mi minthang khat ahi a pa uh a sih ciangin a unau un sum le paii hatsakna tampi tuak uh a, laigelh kipan uh hi. Susan’ laibu gelhte’ lakah The Wide Wide World kici laibu minthang mahmah a, tua hun lai-a kikhawngpen Uncle Tom’s Cabin zom-a bu tam kikhawngpen ahi hi. A sanggamnu Susan zah-in laigelhna hangin a minthan loh hangin “Amy Lothrop” kici min zangin novel pawlkhat gelh-a, la pawlkhat kaikhawmin khenkhia hi. Hymns of the Church Militant (1858) leh Wayfaring Hymns, Original and Translated, (1869) te ahi hi.\nLa-aw phuaksiam William B. Bradbury in tua laibu Say and Seal sim-a, tua lamalte a muh ciangin naupangte’ ading la ngaih khat a muh lam thei hi. A la-aw ding phuaka, a sakkik phuahbeh a, khenkhia-in hawmkhia a, America gam bek hi lo-in leitung buppi-a Sunday School-te leh naupang kikhopnate-a kideihpen la hong suak hi.\nAmah October 6, 1816 ni-in York, Maine ah suak hi. A tangval ciangin Boston, Massachusetts ah lal a, tua lai-ah “American pilna sinna le music-te’ pa” (father of American public school and music) kici Lowell Mason tawh kithuah uh hi. Tuiphum pawlpi lianpipi tampi ah choir director leh organist-in om ngei a, naupangte’ laka a nasepnate minthang deuh hi.\nA nasep minthangte’ lakah Music Festival kici naupang tul khat kaikhawm-a, puan kibang silhsak, ama’ lapuahte a saksakna la-pawite minthang deuh hi. La phuah bek hi lo-in, la tawh kisai laihilhna, la ngaihte khetkhiatna bekbek sepin nei a, 1841 kuma kipanin 1868 kuma a sihkhiat dong Pasian’ la, leitung la bu 59 kaikhawmin khenkhia hi.\nBradbury’ phuah la-awte lakah hih la “Zeisu’n Hong It Ka Thei Hi” (Jesus Loves Me) banah, “Ama’n Hong Kha” (He Leadeth Me), “Ka Hi Bangin” (Just As I Am), “Thunget Hun Nuam” (Sweet Hour of Prayer), “Depth of Mercy,” “Even Me”, “The Solid Rock” cihte minthang mahmah hi.\nPrevious: Penang ah Kawlgammi khat Wire khau in a ngawng zuttan in sipah\nNext: ZIUSA EC 2017 ~ 2019 Teeltheih ding Candidate ngetna


url: =Kumkik Na’ng Lametna Nuntakpih - Zomi Adventist Innkuan\nLesson 11: Kumkik Na’ng Lametna Nuntakpih\nSabbath Nitaklam Sept 7\nTukaalsung sim ding : Luke 18 : 1-8; Matt. 24 -25; 1 Corinth. 15:12-19; Eccl. 8:14;12:13,14; Rev. 21:15; 22:1-5.\nKamngah : “Kong it sanggamte aw, Topa hangin na nasepna te uh a mawkna hingei hetlo hi, ci in na theihuh mahbangin, Topa adingin a tawntungin nasem unla, ling hetlo in lungsim kiptakin na om tawntung ta un.” 1 Corinth. 15 : 58.\nPasian gam pen tuhun mahmah in kingah hi cih Zeisu in tangko hi. A nungzuite sawl in tangkosak, limlasak in, manpiakloh a ngah te man ngenlo mah in hawmsawn sak hi (Matt. 10 : 5-8). Ahih hangin Zeisu in, Ama’ kumpigam in a tumdang khat “hih leitung aa hilo” (John 18 : 36) hong tung taktak ding ci hi. Mi hongsuakna, a nasepna, a sihna, a thawhkikna te in Pasiangam piangsak a, hih leitunggam khempeuh tuagam in laih in, Pasian mang dinghi.\nAdventists akhiatna in, kumkik ding, agam hongpian ding lametna neite hi. Hih lam-etna in mailam hong piangding gam hiziau lo hi. Mailam i lam-et bangin, lam-etna in tuhun hong puahphatsak hi. Tua lam-etna mahtawh, mailam i lam-et bangin, tuhun in, i nungta ding a, tua leithak koici om cih i theihna bangin, tua tawh a kituak dingin nungta ding hi hang.\nBangtan sawt ding, Topa?\nLai Siangtho tangthu buppi sungah, Pasian’ mite in sila hihna pan, hawlkhiatna pan, nenniamna pan, zawnna leh thumaanloh na pan, Pasian gupna ding kikona awte tawh kidim hi. Sila in Egypt ah, Babylon ah a om Israel te in a thuakna te uh leh hoihloh nate puahpha dingin, Pasian tungah a kikona awte hi. Lai Siangtho in zong tatna leh puahphatna omding a, abawlsia galte zong thukkikna pia ding ci hi. A hih hang, hih hotkhiatna te huntom theilua a, kamsang tampi in a nunungpen hotkhiatna om ding a, Pasian in siatna beisak ding a, a ki tuancil te lamto ding ci hi. Tua manin, kamsangte in “Bangtan sawt ding, Topa?” ci in na dong zel a, Israel te’n zong, “Topa aw, na hehpihna bangtan kemciplai ding na hi hiam?” (Zechariah 1:12) ci in, thum uh hi.\nLate zong, mi gilote hau in mang a, midikte kibawlsia, ki simmawh in zawng uh a hih manin, kahna thumna Late ahi hi. Laphuakpa in, hihbang danpen, a bawlpa Pasian deihdan hilo cih thei in, Pasian in lumlet dingin, kamsangte kahla te mah zangin, “bangtan sawt ding, Topa?” (Ps. 94:3-7) ci in phuak hi. Thukhat ah, thumaan lohna in, thumaan a deih Pasian a um mite lakah sawt omtheilo hi. Pasian’ mite in zong ngaklah mahmah napi un, Pasian gamtang mengmenglo leuleu a hih manin, ngaklahna a piangsak hi. Kamsangte’n zong kamkhauh mahmah khawng pauliang uh hi, “Topa aw, bang tanvei huhna hong ngen ding a, hong zalo in om niloh ding na hi hiam? Gimna thuak ung ci in bang tanvei hong kiko ding a, hong honlo in om niloh ding na hi hiam?” (Hab. 1:2).\nLai Siangtho thak sungah zong tua bang kahna om a, piansak lai in hibang ding mah hiam, Pasian aw hong gum inla hong thaksuaksak in cih thuumna ahi hi (Rom. 8:19-22). Rev. 6:10 ah zong, “Bangtan sawt ding, Topa” cih kahna mah, upna hang a thahna a thuak te’ thumna, Pasian in za in a huh mengmeng na ding ahi hi.\nLuke 18:1-8 simin. Pasian in, a mite kahna leh thungetna te, a dawnkikna, Zeisu in bangci gen hiam? Upna kisapna tawh koici kizop nasa hiam?\nA Kician Lam-etna\nBiakna peuhmah in thu um mite ading leitung nuntakna sang a sangzaw nuntakna omlai cih um uhhi. Leitung in bangmah hong piaktheih nawnloh ciangin, leitung in a huamzawh lohna mundang khatah taisan ziau ding cih ngaihsutna nei uh hi. Thu umte in tua bangte ah kipia in, tua thute gen, hilh in zang uhhi.\nTua bang a, a lauhuai zawlai khatah, mizawng bawlsiat thuakte tungah, tu laitak a thu a piang bangbang sang ding, Zeisu hong kumsuk kikni ciang, na khempeuh hoih ta ding cih upna omlai hi. I leitung pen a puksa, a kisia, a kambei leitung hi a, Pasian in a puahphatkik ding ngaklahna pen khiallo hi. Thumaan lohna, natna, dahna te a tawpsak a, a hoihlo na khempeuh minthang kumpigam tawh a puahpha ding hi. Tua lam-etna lo, tua kamciamlo tawh lam-etna bangmah i neikei hi.\nZeisu in Matt. 24, 25 sung a sermon tawpna lamah, tua thute pan suahtak ding a thupiitna tamgen a, “Pasian in tua gimna hunte a ni khiamlo hi leh, a suakta zo kuamah omlo ding hi” (Matt. 24 : 22) ciliang hi. Pasian kamciam te a telgenna ahi hi. Zeisu’ deihna bulpi in, tuate pan “suakta” cihpen khristian te lam-etna a hihi.\nMatt. 24, 25 sung simin. Zeisu’ sermonte na sim ciangin a thupi pen bang thu na mu hiam? Ama’ hong kumkik ding ngakkawm a nuntakdan ding a tomcing in na bangci laak ding hiam?\nMailam ading i lam-et te bangin tu in nuntak ding thupi hi. Pasian kamciam leh ngiimna te muangin, ileitung kikhelsak in, hauhna, tawh a kidim, mi nuntakzia a lamdangsak nuntakna nei ding hi.\nZeisu hong kumkik ding cih lametna, kamciam te in tulai i nuntakzia, a diakdiakin mizawngte i panpih theih dingin, hong bangci huh thei hiam?\nThawhkik Ding Lametna\nZeisu hong kumsuk kikding Christiante’ lam-etna pen, a hoihzaw mailam thu cih maimai hilo hi. Christian masa te ading, Zeisu a pumpi mahmah in thokik a hih mahbangin apumpi mahin hong paikik ding hi. Amah, sihna pan hong ciahkik thei a hihleh, mawhna siansuah ding zong amah’n zosiang thei in, leitung zong thaksuaksak ding hi (1 Cor. 15 : 22, 23). Sawltak Paul in, thawhkikna pen, kumkik na’ng lametna thubulpi hisak hi. Amah’n kician takin thawhkikna thu a genna ah, “Khazih a ki hing kiksaklo hileh, note upna amawkna hi ding a, na mawhna sungmah ah note a omlai na hiding uh hi” (1 Cor. 15:17) na ci hi.\n1 Cor. 15:12-19 simin. Thu umlo mikhat in thawhkikna pen Christian te ading thubulpi hi ci in lunglut mahmah leh, na koici hilhcian ding hiam?\nZeisu thawhkikna in nungzui masa te piangthak sak hi. Pasian gam hong piang ding ci in tangko, limpua dingin, Zeisu in a nungzuite sawlkhia hi (Matt. 10 :5-8). Zeisu hong sihciangina lunguh kiagawp hi. Tua nungah a thokik Zeisu in, sawlna pia leuleu a (Matt. 28:18-20), Khasiangtho in vangliatna buaksuk (Acts 2:1-4), leitung lumlet gawp in, Zeisu kumpigam phutuh hi.\nSee also ZSS 7: Mawh Maisakpa Pasian\nLauna leh sihna vangte pan suakta lua kisa, thu um masa te’n lau vetlo in Zeisu mintawh nasia takin tangko uhhi (1 Cor. 15:30,31). Sihna hongtun siatna zong, thuak na, zawnna leh nenniamna hong tun siatna mah hi. Ahih hangin Zeisu in sihna zozo ahih manin, nikhat ni ciang hihte bei ding hi. “Suksiat ding, a nunungpen gal in sihna hi” (1 Cor. 15:26).\nKuamah huh hetkei mah leng zong si khin veve ding hi hang a, Zeisu sihna leh thawhkikna sungah, lam-etna khat peuhmah a neih theihna ding uh i huhthei ding hiam?\nEccl. 8:14 simin. A kician mahmah bang thu peuh na mu hiam?\nI thuaksiat, nenniamleh, kamsiat laitakin, thuakhak mahmah banah, kuama phawkkhol lohin a nung guu hong om ciangin na kisa semsem hi. Amawkna a thuakna khawngte in na kankan zaw hi. A nunung thukhenna om mello leitungpen nuihzak huai hi. Pasian umlo “atheist” te in, mihing’ dinmun pen nuihzakhuai lel hi ci uh hi. Thumaan thukhenna lam-et omlo, kipuahphatna om mello hileh, nuihzak huai takpi ding hi.\nThuhilhsiapa in Eccl. 8:14 ah a kahna pen a tawpna hi nailo hi. A lungsim pholakna nunungpen ah, Solomon thakhat in kihei lian hi. Kahnate leh amawkna tawh kisai: tawmvei thuaklai in, Pasian in thukhen ding hi. Na khempeuh a mawkna hi cihi.\nEccl. 12:13,14 simin. Hih leitungah i bawl bangbang thupi a hihna bang gen hiam?\nThukhenna lam-etna in, Pasian thu laigilpi cih i um hi. Lai Siangtho bangin, Pasian in leitungbawl a, ahih hang, leitung lampial ahih manin, Pasian in Zeisu sihna leh thawhkikna tungtawnin, bawlphat kik ding geel hi. Pasian’ thukhenna icih in, leitung bawlphat kikna ah thukhat ahi hi. Leitung gitlohna te ahi deidanna, ngongtat na, nenniamna, suksiatna a thuak ta dingin, Pasian’ thukhenna in lungdamthu hipah hi.\nI ngaihsut khak theih hetlo, i lamet mahmah thukhenna in hun nunung ciang hong tung ngeingei ding cih na theih ciangin, bangci nasa hiam? Hih kamciampan bang lam-etna na ngah thei hiam?\nKhitui leh Natna Omnawnlo\nRev. 21:1-5; 22:1-5 simin la, hun tawmno zangin, hihtengah a kigen nuntakna koibang ahi diam cih ngaihsun in. Mawhna, sihna, natna, leh khitui omlo nuntakna teltheih ding haksa nasa hiam?\nLai Siangtho hong gen, mawhna om nawnloh khit hong ngak gige, nuntakna thak in, lamdang mahmah cih kician hi. Lai Siangtho gendan zong a omtheilo ding bang hiliang hi. Eite theihtawp leh ngaihsut theihtawp pen, hih leitung bekmah a hih manin, natna, thuakna, sihna, launa, thumaan lohna leh zawnna omlo ding cih peuh mah ngaihsut haksa mahmah hi.\nOm nawnlo ding cihbek hilello in, a mimal mahmah in hong lawng dinghi: “Amaute’ mit panin khitui khempeuh, nulsak ding hi” (Rev. 21 : 4). Gupngah mite khempeuh a dingin, a sangpen Pasian’ itna lakna ahi hi. A thuaksiatna te uh tawpsak bek hilo in, a mimal mahmah in khitui te nulsak lai ding hi.\nMawhna in khawllo a bawlsiatsiat leitungah, thumaanlohna, kamsiatna te dim mah taleh Mangmuhna lai sungah damkik na’ng lampi zong omkhin zo “Ateh te zong natna damna ding zatui in kizang” (Rev. 22 : 2) hi. Pasian in mihing hihna a haksatzia, mawhna sungah kihel dan ahoihlohna te hong theihpih, hong telpih ahih manin, leitung leh mi mahmah thakbawl in, damsak ding cih geelna nei limlim hi.\nTua ni masiah, Khazih tawh kipawlkhawm in, i dinmun i septheih neumah ta leh, i kimkot a omte tungah huhtheih bangbang huhna i sem ding hi. Kamkhum malkhat, annek khat, zatui tawmno, haabawl, nasep, puansilh leh ngaihsut piakna khat peuhpeuhi hihtheih bangbang, i pumpi deihna nialzaw phial a sem ding hi hang.\nBangzah i hanciam sawmzah hang leitung bel kisia semsem lel hi. Zeisu’n a nasep a khawlloh mah bangin, eizong i khawl tuankei ding hi.\nEGWhite lai, The Acts of the Apostles, laimai 309-322 sungpan “A Sangzaw Ban Ding Hong Sam” cih thulu leh; Kidona Lianpi, laimai 653-661 sungpan “Leitung Hawmsuah” cihte simin.\n“Pasian’ aw tawh a kihen amite khempeuh a kihepkhiat khit ciangin, a mang thangte ading a lauhuai mahmah khanlawhna lianpi khat hong om hi. Hehpihna a om lai in, Satan’ khemna in, a mituh humsak ahih manun, mawhna khawng thutang a sa uhhi. Mihau te’n Pasian’ thukham palsatna tawh hau uh hi napi, a hauhna uh ki phatsakpih mahmah uhhi. Gilkialte an na vak khalo, guaktangte puan na guan khalo, thumaan a semlo, hehpihna na neilo uhhi. Leitung hauhna te tawh a kha uh zuak in, Pasian hauhna zonglo uh hi. Tua hangin amaute maimial ta uh a, a neihsa te uh zong kisia gawpta hi” EGWhite, Kidona Lianpi, laimai 654.\n“Kidona Lianpi tawpta hi. Mawhna leh mawhneite om nawnlo uhhi. Vannuai khempeuh siang kiuhkeuh hi. Piansaksa khempeuh lungdamna tawh kidim hi. Na khempeuh a piangsakpa kiang pan, nuntakna, khuavak leh lungdamna te in ciangtanh omlo vannuai ah hong luangsuk ta hi. Aneupenpen (atom)pan kipan, agolpenpen leitung pum leh na khempeuh te in a kicing hoihna leh lungdamna tawh kidim in, Pasian in itna ahihna tangko uh hi.” EGWhite, Kidona Lianpi, laimai 678.\nTukaal sung sinna in nuntakna koibang in pulaak hiam? Pasian in hih leitunglui susia in puahpha ziau ding ahih manin lungkham kullo cih upna tawh saikaak in. Hih thumaan a hi veve te tawh ki lungnuam sak a, ki tasamte donloh napan i koici kidoptheih diam? Hih thumaan te tawh midangte a susia i suak loh na’ng i kidawm siam diam?\nAdventist te’n Lai Siangtho genkholhsa kisiatna, gimna leh thuakna cihte Zeisu kumsuk nai ciangin khang semsem ding cih i tel sitset hi.Tuabang thute a pianteh, Matt. 24 i phawk zel hi. Hihte tungtang, Matt. 25 in bangcibang in khuavak i piasak theitam?\nTomlaakna: Pasian in siatna om paisuaksak loding hi. Lai Siangtho’ lam-etna lianpi pen, Zeisu hongpai in, siatna teng tawpsak ding a, thumaanlohna teng puahpha in leitung thakbawl ding hi. Zeisu thawkkikna hangin hih lam-etna te in, Zeisu hong kumkikding ngakkawmin a na sepna ding tha hongpia hi.\nPrev post Tuahsiatna in Hongnawk Ciangin\nNext post Jerusalem ah Ciah Kik


url: =Amah amasapen: Lia Vung Deih Lun :: ZOMI DAILY\nposted on 14 January 2018 at 10:29 am Lomkholna: Dahpihna, News, Thangboi, Zomi\nZomite’ tangthu ah nungak khat pasal picing tinghtengh mi 5 in lukun in zahtakna apiak ‘Amah Amasapen’ hi’n teh. Tua zahtakna apia pasalte pen:\n1. Pu Cin Suan Mang (Suan Mang)\n2. Pu Kam Lam Khup\n3. Mung Laan Thang (Pu Pu Thang)\n4. Pu Pau Kim Tuang (Kim Tuang)\n5. Pu Kap Khan Khual\nBang hang in hih teng in lukun liang in zahtakna pia laizang uh hiam ?\nAmah amin: Vung Deih Lun @ Lulun hi. Kawl min Hnin Pwint Soe tawh na tampi sem hi.\nKawlgam in federal democracy angahna ding in hun siat mahmah lai in huihlak dailak galmai samai ah nakpitak in pang hi.\nAung San Su Kyi khit teh kawlgam ah numei minthang pen ahi Dr Sin Thia Maung tawh kizom hi. Dr Naing Aung te tawh zong kizom hi. Tua hunlai gamvai nasem peuhmah in kidal kholhna in ih min takpi kigen ngeilo hi. Kamin Hnin Pwint Soe hi acih ban ah kawlpau pen kawlte mah bang lel ahih man in kawl te’n kawlte mah nasa pah uh hi.\nApilna, aciimna, leh acihtaknate atheih uh ciang un lamdang sa in athu kan simsim uh hi. Zomi ahih ban ah apa ZNC founder Pu Pum Za Kap ahih lam atheih uh teh muang tektek lai uh hi. Tua hunlai in Thai gamgi a om Zomi kipawlna khat ahi Zomi Students and Youth Organization (ZSYO) te tawh introduce uh ahih man in tua a kipan ZSYO tawh zong sep theih bangbang sem khawm hi.\nKawlgam kikhelna ding ahih theih bang in sem hi. Gamsung nasepna ah tua hunlai a akisam mahmah leh alauhuai mahmah ahi Satellite Phone te nangawn Thai pan in gamsung tampi tunh hi.\nCiim mahmah a mi zong deihsak ngiat hi. Kei tawh ka kimuh ciilna pen 2008 kum October 24 ni hi. Tuani in ZNC birthday kabawlna vuah apa tawh hong pai uh hi. Tawm ka kiho uh a thu-uk mahmah khat ahih lam kathei pah a ka zahtak sim khinkhian peuhmah pah hi.\nApa Pu Pum Za Kap in 2009 kum July kha 26 ni in hong nusia hi. Akivui ni in ZNC makai Pu Cin Sian Thang, Pu Gin Kam Lian. Pu Cin Suan Mang te tawh keimah Mung Laan Thang leh lawm Pau Kim Tuang te’n Yeway han ah pakkual tawi in mipi’ mah ah zahtakna kapia uh hi. Pu Cin Sian Thang leh Pu Gin Kam Lian te nasia takin minsial uh hi.\nTua a kipan Lulun tawh ka ki maingap zaw uh a ka kimu kiaukiau zel uh hi. Apilna leh a ciimna ka thei semsem a ka zahtak tektek hi.\nTua bang kawmkal ah kei gilbem sung ah kepcingna kangah a kipan ka ki thuza nawn kei uh hi.\nGilbem pan ka suahtak khit teh ZCD in numei khat peuhmah MP neih ding ka lunggulh mahmah hi. Lulun mah ka muangpen hi. Ahi zong naseppih lawmte khat in nasia tak in hong nial ahih man in Lulun cingam nawnlo in Pi Cing Ngaih Mang ka cimaita hi.\nTuni Lulun tawh huntawpna zatkhopna ah ka lung ngaihngaih ciang in Lulun MP in nei himawk leng Zomite tagah mahmah ding ih hih lam ka phawk a Pasian’ deihna khat hizaw inteh kaci hi.\nKa suah kakhan Lulun zah a miciim Zomi numei ka theikha ngeikei hi. Pammaih kasa mahmah hi. Tua zahta a damlo ahih lam ka theih khakloh mahmah ka kisuang pen hi.\nBangbang aizong nungak si khat pasal picing mi 5 in lukun a zahtakna apiak Zomite’ tangthu ah Lulun bek om pan in ka um hi. Hong zading hi leh “Kong piak theih hibek om lai ei. Na khasia kei o” cinuam sam ing ei maw.\nLungnuam tak in Zeisu’ Ang ah na tawlnga ta in.\nIh kimuhkik mateng mangpha !\nHong zahtak mahmah\nPrevious: Hosanna! … That un! :: Rev. Dr. Thang Cin Lian\nNext: Gual tawh tanbang kimna\nUiphuk Nih ~ Khat Thang


url: =A theihhuai upna laang (No. 7) ~ Langh Khan Mung :: ZOMI DAILY\nA theihhuai upna laang (No. 7) ~ Langh Khan Mung\nposted on 25 August 2018 at 10:31 pm Lomkholna: Biakna, Langhkhanmung, News\nProsperity Gospel leh Laisiangtho :: Dam ding, hauh ding leh nopsakna dingte pen Pasian’ hong deihsakna hi ci-in hilhin hauhna lunggulhsak mahmah hi. Hih bang ahih theihna dingin Pasian’ kiangah leisasiik bangin hong piakna dingin sawl hi. KSTho pen a deihnate a tangtungsak dingin zangh hi. Ahi zongin LSTho in hong hilhna-ah KSTho in Pasian’ deihna i sepzawhna dingin hong huh hi ci hi. Hih bang thu hilhkhialte pen na thuak kekai un hong kicilo hi.\nTimoti Masa 6:5 thuman thutak zui loin, a lungsim paizia uh a man nawn lo, biakna pen hauh theih nading lampi bekin a ngaihsun mite in a tawntungin kitot kiselna a piangsak uh ahi hi.\nTimoti Masa 6:9 Ahi zongin a haunuam mite in ze-etna a tuamtuam thuak a, duhhopna, huaihamna a haivai thute-ah awkcipin, haksatna le siatna a tuahlawh uh hi.\nTimoti Masa 6:10 Sum deihluatna in siatna namkim piangsak hi. Mi pawlkhat in sum deihlua liang uh ahih manin a upna panun pialkhia-in gimna lungkhamna tampi a thuaklawh uh hi.\nTimoti Masa 6:11 Ahi zongin Pasian’ mi ahi nangmah in tua thute khempeuh pelh inla, thuman thutak, Pasian’ deih bangin nuntakna, upna, itna, kipna, le lungnemna na neihzawh nadingin hanciam in.\nLeitung van leh nate, lunggulhna hilo lunggulh luatna pen huaihamna kici-a thu-um mite tua bangin huaiham ding hilo hi.\nEfesa 5:5 Nulepa khialhna a gamta mi, a kilawm lo-a a gamta mi, le a huaiham (huaihamna zong milim biakna zahin sia hi) mite in Khrih Ukna le Pasian Ukna sungah bangmah ngah nei het lo ding ahihna uh teltakin thei ta un.\nEfesa 5:6 Hih bang mawhnate i bawl hangin phamawh kei, ci-in a mawk gen mite’ khemsa-in ta kei un. Pasian thu mang loin hih bangin a gamta mite in Pasian’ hehna a thuak ding uh ahi hi.\nEfesa 5:7 Tua ahih manin tua bangin a gamta mite tawh kisukha vet kei un.\nKam tawh a gingkhia-in pulakna in vang nei hi ci-in hilh uh hi. Na kam na muk uhah vangliantna om hi. Na cih bangin hong piang ding hi ci uh hi. Cihnopna-ah upna tawh hilo upna’ i vangliatna tawh (Not by faith but by the power of faith) a gingkhia-in pulaklak lehang Pasian pen daitakin om hithiat theinawnlo-in i lawhkhiat bangin a tangtunna dingin hong sem ding hi ci hi.(Pasian pen mihing in sawltheih hong suak hi.)\nJames 4:13-16 Tuni ahih kei leh zing ciangin tua khua tua khua-ah va pai-in, kum khat bang va omin, sumbawlin a meet tampi va ngah ni, a ci mite aw, ka thugen hong ngai dih un.Zing ciangin na nuntakna uh bangci ding cih nangawn na thei kei uh hi. Meiilum tawlkhat sung kaii-in a mangthang pak tawh a kibang lel na hi uh hi. Note in, “Topa in hong thukimpih nakleh nungta-in tua bang tua bang i sem ding hi,” na cih ding uh hi bek hi.Ahi zongin note kihisakin na kisial uh hi. Tua bangte hoih het lo hi.\nA thugenna khempeuhah hauhna,damna leh nopsakna ding bekbek genin, tua bekbek lunggulgsak hi.\nTimoti Masa 3:3 zu a kham lo mi, a ngongtat lo mi, lungsimnem mi, kitot a uk lo mi, sum a deihlua lo mite hi ding uh hi.\nHebru 13:5 Sum deihluatna tawh na kipelh nadingun na nuntakna uhah kikem unla, na neihzah uh tawh lungkim un. Pasian in, “Note ka hong nusia ngei kei ding a, ka hong tamasak ngei kei ding hi,” hong ci hi.\nLuka 12:15 Tua ciangin Jesuh in amaute khempeuh kiangah, “Hoihtakin kidawm unla, na huaiham loh nadingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zo lo hi,” a ci hi.\nMatthai 6:19 “Nget in ne-in a kekseu theihna, gutate in luhin a guktheihna hih leitungah na sum uh khol kei un.\nMatthai 6:24 “Kuamah, to nih’ sila hikhawm thei lo hi. Khat mudahin khat it ding a, khat tungah thumanin khat simmawhbawl ding hi. Note in Pasian’ na le leitung sum na na semkhawm zo kei ding uh hi. Langh Khan Mung\nPrevious: Khang nih ki nungta lo – molhtum suak ken!\nNext: Passport Renew dan ~ Sia Pauno\nRussia in Arctic ah Nuclear Icebreaker bawlkik ~ TK Lian\nThu kikupna meeting ah i kihel ciang\nA kitamzan thei lungtang ~ Khat Thang


url: =Zang thum a Kiheek Khauhual. Agelh ~ Pau Sian Lian - Laibu Saal\nHome > Thuluui/Articles > Zang thum a Kiheek Khauhual. Agelh ~ Pau Sian Lian\nZang thum a Kiheek Khauhual. Agelh ~ Pau Sian Lian\nZang thum a Kiheek Khauhual.\nZomi te-in leitung nuntakna kikhelna tuihual pi thum (waves of social change) ih nawk laitak ahi hi. Hual masa in gamdang pemna (wave of immigration) hi-in 2005 khit lam a kipan mipi tul tampi Malaysia, India le Thai gamte tawnin leitung bup gam tampi ah ih kithehthang ngeingai hi. Ngimna gam tungkhin le lamkal ah tam lai honpikhat ki-omhi. Hualpi nihna in gamvai kikhelna hual (wave of political change) hi-in 2010 khit a kipan Myanmar gam ah democracy ngeina tawh kiteelna kinei-in gam ki-ukna ngeinate thakhat in kikhel gawphi. Myanmar gampua lam tung khin Zomite zong democracy ki-ukna zang gamte vive kitung ahih manin a kibat sitset loh hang minam bup ihtuah khak gam ki-ukna kibang pian veve sam hi.\nHualpi thumna inthu kizakna hualpi (wave of communication) hi-in 2010 madeuh a kipan leitung bupah social network a khuahpai mahmah san laitak leh Myanmar gamah private company te telecommunication lamah septheihna phalna a ngah uh kituak lian ahih man in media lam hong khauhpai semsem pahhi. Zogam khuatawng pen ah om tale hang India/Myanmar phone tawh leitung bup nuamtakin kizom thei, leitung bup mun khempeuh ah thupiang bangbang lupna tungpan sim hithiat theihhun hong suakhi. Zomi te leitung mun kiu tuamtuam ah ih ki thehthang zongin olno takin online pan minam bup-in thu kizasak, kikum, ih kinial ngeingai theita hi.\nZomite in hih nunzia nawhsa takin hong khel hualpi-te ih tuahkhak laitak ahihi. 2016 kum beikuan in USA ah conference kah kawmin Malaysia le US khua tuamtuam a om Zomi kipawlna le mimal pawlkhat tawh tawh ki mukhawm khathei hi. Minam sung hong khel hualpi thumteng nawk khatin nawk kha Zomi khangthak te kihi ahih manin, minam vai, gam vai te ah vei le lawp mahmah na khat kinei-a minam vai mailam kalsuan zia ding lungmang simsim zong tam kasa hi. Ki muhkhopnate pan ka sinkhak thute panin minam bup mailam kalsuan khopna-ah lampi man tawnin picin semsem theih nading le thakhauh semsem theih nading in Laisiang tho sung-a kigelh zangthum a kiheek khauhual thu ka phawkkha hi. Zomi te ading tua zangthum kiheek khauhual in bangteng hiam cihleh makaite (leaders), mipi(people)te le mipil(intellectuals)te hingelngel dinghi ci-in ka mukhia hi.\nHih zang thum kiheek khau hual te lakpan mipi te dinmun genkhin ih hih manin mipi te dinmun tawh kituak in makaite le mipilte kigin dan ding ka muhna kong kumnuam hi. Tu khang-a Zomi te in mailam minam vai sepna-ah a muan, zahtak ngiat dinguh le mailam ah tuahkhak ding kikhelnate a na mukhol thei, tuate ading kician tak-a geelna a neikhol makai hoih ki lunggulh mahmah hi. Zomi te ki makaihna-ah tangtawng thului teng sut thapaih tawh lem nawn hetlo ding a hih lam kician mahmah hi. Mipite mailam ading geelkholhna, muhkhopna nei vision driven leader, ngimna te tangtun theihnading kalsuanzia geelna (strategy) hoih tuamtuam a nei Makai kilunggulh mahmah hi. Mailam adding geelkholh luatna omlo bing phut miaimuai ding pen mipi te ki patau mahmah hi. Mipi te mit hong kihong sak (convince) le lungsim hong lawpsak zo (inspire) le a pilvang (smart) makai tampi ih kisam hi.\nTua kawmkal mahah makai te lampan in mipi tetawh kizopna-ah kidop huai honkhat hong omhi. Democracy ngeina-ah ulian makai cih pen mipite sungpan mipite ading mipite teel te hi-in mipi te pen sawltak, sila, nungzui cihbang hi masa hetlo hi. Amau pen to (boss) hizaw tahi. Tua ahih manin hih hun-ah makai a kici peuhmah le mipil te-in mipite haibawl, neu-et hetloh in amau aw, thumna, lungkhamnate va ngai-in tutpih, kuppih hun hizaw tahi. Zomi sungah MP semngei khattawh a mimal in ka kiho kha-a minam vai kal suanzia ka dotleh, eimi tebel online peuhah awngawng pong, lampi man tawnlo hi, hong cingei hi. Ka lungsim sungah, a dan thei taktak hile cin mipite lungsim pholakna online hi-in line ta keileh va kanin a mau deihna te va ngaihsak, mipi te telkhialhluatna a omleh zong va gencian ding hizaw ve cin, ka ci khinkhian hi. Mipi te in amau a delhdelh ding a salai na himawk hi. Makaite pahtawi siamin panpih ding ahih samhang mipi te in makai te delhdelh, mai-et hun hinawn lohi. Sumbawlna ah customer is always right cihmah bangin democracy hun ah people's voice hun taktak hizaw hi. Tu laitak MP a sem pawlkhat bangin mipi-te hawmthawh nuam-in bangmah thu nongkoh loh uh cithei hi. Democracy ngeina ah makai tein nunniam pente(grassroots level) dong va banin thu-le-la va kan, vai kaikhawm tawmin thunei te kiang gensak, kohsak, vaihawm saktawm ding hun hizaw tahi.\nMinam kalsuanna-ah mipilte panmun dingzong etphat huaihi. Tu laitak-a ih hamsat na, Zogam le Myanmar gam zawn ngauna, gentheih haksatna hangte encian lehang galkap kumpi ukkhialhna hang vive hong hi masa-a galkap te-in a mau kivakna (professional) hihiau lo gam makaihna lamah hong ki tulmawh takuh teh gambup a ki kiam dikdek ahihi. Gam makaih na-ah mipil te kinawlkhin khak na gu a kithuak na hi gige hi. Mipil te cihpen leitung bup thu khempeuh 100% theikhin, Pasian zah a muanding ahih samloh hang amau kandiak (specialise) thu-te ahih leh a sinlo tesang thei zaw mahmah veve uhhi. Ukna (hobby), lunglutna (interest) cihte le siamna (specialization) kibang lohi. A uk khat in ama kanzawh ciang tawh theihna ahiciang khat nei-a ahi zongin a sin ngiatngiat temah in telcian zawsam hi. Myanmar gambup ah gam kimakaihna a uk tam mahmah-a tel le a siam taktak kitawm mahmah laihi.\nChina gampen democracy ngeinna zanglo-in Communist party khatbek uhna nuai-ah a om zenzen uhhang khangto mahmah in leitung bupah a haupen ding gam hong suakta hi. Communist kumpi-in khangno a pil, kiva, pilsinna sang neite zol bawlin tuate kivak na bangbang uhtawh kituak in panmun pia in na semkhawm ahih manun gam bupin hamphat lawh pahuh hi, cih mipil te in mukhia uhhi. Ki-ukna kihelna (political change) cihpen a mi kikhel, makai kikhelna ciangtawh lungkim ding hilo in a pilzaw, siamzaw, kiva zaw makai thakte tawh kilaihna ahih ding thupi a mipil makai ahih keh mipil tetawh kithuah makai kisam mahmah hi. Zogam pen zawng in keu mahmah a, pil sinna te niam kawmkal mahah federal deih mahmah ih hih manin sumbawlna (business), kimlepam kepsiamna (environment), mipi khantohna (social development), ki-ukna lam siamna (political science), thukhun lam pilna (law), thugeel thuvan siamna (management), khuapi khantohsakna (urban development), mihing thuneihna lampilna (human rights), sang pilna (education), lokhawhna (agriculture), kenkawm suangkawm a om ih inn te le lampi te hoih theih nadingin engineer pilna cih pilna-te Zogam Zomi-in ih kisap loh pilna khatzong om hetlo hi.\nMailam kalsuan na-ah hih mipilte aw, ngaihsutna, geelna te ih kisam pha mahmah hi. Thu kikupna te ah ei theih, ei vei le zaknop tengbek tawh hun bei sak thapai lo-in thu kancian mipil zawdeuh te zong zahtak bawlin thu sungsak, amau ngaihsutnate dot bawlin kuppih in mau thu zong mang hun tahi. Zomi te pen Pasian khitteh pilna a thupi masa sak minam hihding hanciam hun mahmah tahi. Mipil zaw deuhte zong mipi te tawh tonkhop theihkei leh ih pilna-te man nei takin kizang theilo ahih lam phawk huaihi. Tua ahih manin movement ih ci-a bangmin ih phuahzongin mailam minam kalsuankhopna-ah picin semsem nading le mavan semsem nading in hih zangthum kiheek khauhual (mipi, mipil le makaite) hual khatin tonkhawm sak hamtang tani.\nItem Reviewed: Zang thum a Kiheek Khauhual. Agelh ~ Pau Sian Lian Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates October 9, 2014\n· Ongtungding Saturday October 9, 2014 niciang Bowling Green khua Kentucky state ah Zomi Innkuan Kentucky makaihna tawh Khuado Pawi nasiatak in kibawldinga, Bawng talpi khat go in kizaih ziahziah ding hi.Akiim naai a om ongkihel nuamte itna tawh ong ki welcome mahmah hi. Hih pawli sung ah Sialkhau kisuhna, Khangno lasiam te lasakna,Pahtawina, gualnopna taumtaum kizangding a sunthapaai kizang ding hi.\n· India leh Pakistan te nungkaal ni 5 ni pan kipan Kashmir ah thautang kikheek ngeekngeekna hang in mi 19 Pakistan lam 11 leh India lam 8 sita uha , October 9, 2014 ni in India lam mi 8 liam uhhi. Pakistan lampan khawlnuamlo a ongdo teitei uhleh kithuakzo ngeingai nawnloding a vuikhu liang in kinuai tading hi ci in India Defense Minister Arun Jaitley October 9, 2014 ni in vau suk giap hi.\n· Malaysia gam Kualalumpur khuapi Nukit Bintang veeng Bar maikhat ah October 9, 2014 ni zingsanglam in bomb khat puakkham a mikhat si in mi 13 liam uhhi. Palik te in delhpah himah leh kuakhutma cih theinaailo uha, migilo gang te hiding in ummawh uhhi. Mawtaw koihna huangsung ah apuaknaailo bomb khatzong muhbeh laai uhhi.\n· Australia gamte in amasapeen Iraq gam a IS migilo te phualpi leh neih le lamp kholna mun Super Hornet Fighter Jet kici Vanlaai a Seidei thei gaalvanleeng namte nihtawh beltung khiat October 9, 2014 ni in kipanta uha, mun tamsimsim asuksia khitciang agiahphual uh cidam in tungkik ci in Defense Department ten taangkokhia uhhi. Australia te peen US tawh kopding a pai uh hia , gaalkaap 600 leh Vanleengpi 8, Super Hornet Fighter Jet 6 tawh akuankhia uh ahihi.\n· Yemen gamte khuapi Sanaa khua laaizang a om Tahrir Square huangsung ah president Hadi aza pan atuahkhiatna ding lungphona nei in apai liailiai laaitak uh bomb adim a pua mikhat akaal vuah luut vat a, thakhat thu in puakkhak ahihman in mi 47 si in tampi tak liam uhhi. Tuakhit asawtlo khat in Hadramawt a om gaalkaap te Checkpoint khat ah bomb puakkham leuleu in gaalkaap 20 si a nikhat thu in mi 62 si in tampitak liam uhhi.\n· North Korea Leikhamangpi ahi Kim Jong Un peen Septeber 3 ni in ateeltuam lasasiam nungaak meelhoih mahmahte lasakna pawipi ah khe vai luangluang in akimuhkhit zawh tunitandong mangdildeel a hihman in leitung in lamdang kisa mahmah kamsawn aleengtuamtuam tam ngeeingaai in tunitandong atun abanna ahang kithei khiazonaailo hi. Hih thutawh kisai in South Korea thuthang khat ah Kim Jong Un peen amai a suak bangbang bawng bang in zialpahpah ahihman in guhnatna,sikhang,zunkhum akim in keem a, tuate hang a thozonawnlo maw ahihkei leh ki ukna vaai a kepcip thuakmaw khatzawzaw hiding ci in October 9, 2014 ni in pulaakkhia hi. Tulaai tak in Kim Jong Un I naunu ahi Kim Yo Jong in North Korea gam ukphot hileh kilawm ci in thu telkan ten genkhia uhhi.\n· US tezong Iraq leh Syria gam a IS migilo te tawh abuai mahmah ding isakleh Vanlaaizang pan leitung teltak in na en uh ahihman in October 9, 2014 ni in Pakistan gam North Wazinstan ah migilo lubok 4 te tuanna mawtaw Muu ak bawh bang in ahawlkisamlo Drone ten nakaap ek uh a alubawk 3 sipah in khat naakliam mahmah hi.\n· Thailand I thuneihna kheempeih aak tuilaai buluah bang a abuluah ahi Thailand gaalkaap mangpi lui leh Prime Minister kipiatawm Prayuth Chan-ocha ninih sung taamding in October 9, 2014 ni in Nypidaw tungta a President U Thein Sein in gaalkaap honpitawh nadawn in lampai khawm lanlan uhhi. 2015 ciang kawlgam ongbuai ngeingei leh kawlgam thuneihna koicibang a buluahding cih thudong nuam in kawl gaalkaap mangpi teng liit dawk banglatlat uhhi.\n· Turkey gamte in amautawh gamgi ahi Kobane khuapi a om IS migilote leilamtawh kokia in dongamkei ung ci in apaulaakkhiatna pan un NATO makaaithak Ankara leh Turkey Foreign Minister MEvlut Cavusoglu akimuhkhit ciang October 9, 2014 ni in leilamtawh Kobane khuakiim a om IS te zial ek ban ah tuakiim limlim ah Syria te gaalvanleeng aleenleh khutkhia lianding ci in taangko khia uhhi. Gampawlkhat in IS te Turkey ten huhding in lam en uha, Turkey te leuleu in IS Pupi taktak peen Syria kumpi te ahihi ci in gen uhhi. US le apawlten zong vanlam pan nasiatak in nazial uh ahihman seh thumsuah sehnih IS te khutsung atungsa Kobani khuapi peen tu in Kurd gaakaap te khutsung ah tungkik ta hi.\n· Leitung pianzawh amasa peen Latin American gamkee Uruguay gamte in Syria gampan gaaltaai te sapna kipanta uha, October 9, 2014 ni in Uruguay gam atung innkuan 5 mimal 42 te President Jose Mujica in mimal mahmah in bansah in muakna vanei hi. Uruguay gamte in hih Refugee aliansa te nasepding geelsakpah uha, kumcingnailo te sangkah nading zong geelsak pah uhhi. HIh refugee laakna peen kumnih sung hiding a $3million kiim Uruguay kumpi te in zeekkhia ding uhhi.\nLungdam lua ei laai nongsim sak uh\nKhialhna aom leh ngaihdambawm ah maw


url: =Malaysia Airport ah Cinghpi ki “Rhino Horns” US$3.1 million manneiding kiman ~ ZD :: ZOMI DAILY\nposted on 10 April 2017 at 4:59 pm Lomkholna: Malaysia, News, Sawltak, World\nMalaysia International Airport ah Cinghpi ki ihcih namte “Rhinoceros Horns” honpikhat kimanin tuni Monday ni in Malaysian Authorities te’n genkhia cih Reuters pan kiza hi. Tua akiman Rhinoceros Horns khempeuh amanzahding akituat ciangin US$3.1 million tak manneiding kici a, Asia gamsung ah ‘endangered species” akimankhia lakah atammanpawl hiding kici hi.\nHih Rhinoceros Horns tepen Africa, Mozambique gam panin Qatar Airlines tawh Malaysia gamsung ah hongkipua ahihi. Hihbangdan “endangered species” tepen tampipi kimansak in, adiakin Africa gampanin hongkipua a, Malaysia gamsungpen Major Transit Point in ki neitheizel hi.\nTutung akiman te lakah Rhino Horns 18 pen Malaysia gamsung ah aki leiding hiding hi ci’n Reuters te’n ummawh uhhi.\nMalaysia, Kuala Lumpur International Airport panin Friday ni in Customs Officials te’n amuhkhiat uh hi a, avekpi in agihna 51 kg (112 lb0 phading cihi.\nHih Rhino Horns tepen singkuangsung khatah kiguangin hongkipua hi a, Report kingah ahih manin Aiport Cargo Warehouse sungah atungsa limtak Checking akibawl ciangin aki mukhia hi ci’n Airport Customs Director Hamzah Sundang in News Conference ah genkhia hi.\nQatar gam ii khuapi Doha City panin Qatar Airways tawh Malaysia gamsung alut hi a, puaktheih nadingin phalna akingetna ah “Objects of Art” ci’n kigelh in, Rhino Horns ahihlam peuhmah ki pulakna omhetlo cihi.\nTuaban ah vanleng tungah akipuaktheih nadingin akhakkhia Consignee Address kician aomloh banah, atun nading Recipient Address zong akician in omlo cimawk hi. (gensimpak in, akhak leh angahding omlo in Malaysia lutthei cihpen Airport Customs Officer te kihelna mah hingel dinghi)\nHihvai tawh kisai in apua vanleng ahi Qatar Airways te’n bangmah genkhiatna neinailo uh ci a, muanmawh Suspect akimanzong omnailo cihi.\nCinghpi ki Rhino Horns tepen U.N. Convention inzong Global Trade bawllohding in akhamcip vankham namkhat ahihi. Ahi zongin Asian Countries sungah zatui Ingredient in kilimzat mahmah kici hi.\nTraditional Medicines in kizangthei a, nattum cisa cihbang nengneng akipan Cancer natnadong damsakthei kici hi.\nNungdiak January khasung inzong Kuala Lumpur Airport mahah Saihapak “Ivory Tusks” bekbek 846 kg (1860 lb) kiman ngeihi. Aman zahding akituat ciangin RM7.2 million bang manneiding kici hi.\nAlso read: Malaysia KL Airport ah Saihapaak RM7.2 Million manneiding kiman ~ ZD\nThai gamsung ahzong nungkhasung in Rhino Horns bekbek US$5 million manneiding kimankhia hi. ZD Sawltak #zomidaily\nPrevious: Indonesia, Bali Airport ah numei khatin Bomb kapua ci’n ciamnuihkha ahih manin kiman ~ ZD\nNext: Malaysia College sangnaupang numeikhat ata that ahih main thu kibawl ~ ZD\nSingapore numeikhat mawtaw ahawl laitak Innlawi laulua in khuam taihkha\nInterview with Kap Thawn Tuang (E-Tuang)


url: =Na galte kua hiam? ~ Pau Sian Lian :: ZOMI DAILY\nNa galte kua hiam? ~ Pau Sian Lian\nposted on 20 April 2018 at 7:18 pm Lomkholna: Article, Pausianlian\nSun Tzu gelh The Art of War laibu sung-ah na galte kua hiam cih thei-a, nang le nang kua nahiam cih na kitel teh za vei bang gal na do zongin na gualzo dinghi, cih na gelh hi.\nKei kua kahiam?, cih dotna-in ken kuateng huam ka hiam cih zong hong theisak hi. Innkuan makai khat ka hih leh kei mimal gal tawh buailo-in, innkuan bup gal (common enemy) mah thupi sak zawleng ka gal taktak ding-te hong kilang khia-in ka gual (alliance) dingte zong hong siang toto pah dinghi. Ka kep galvan (resource) te zong zatcing (efficient) tak le muibun (effictive) takin kizang thei pan dinghi.\nGal do teh zong thatang (hard power) kisap na le thunem zatna (soft power) zatsiam kei lehang ih vang (image/ influence) kiam lel hi. Sun Tzu in na hamphat takpi (advantage) dingleh bek do inla, tua ahih kei lehlah om hithiat zawin.\nGal te do hun dingleh doloh hun ding a thei-te in gualzo uhhi, na cihi. Motor le motor kinawk kha leh ih muhna a tuam hi-a, motor le sik sakol (setbing) kinawk kha leh ih muhna a tuam ahihi.\nMuhna kibang lo peuhmah galin ih tuatleh gal ih hau ding-a, ei zong thu tangpek khat na ki hi gige lelhi. Kawl galkap te-in a mau galkap muhna (military perspective) lian bektawh thu khensat-in Myanmar gam bup hong ukgawp uhteh, gal kihau-in, mipi-in kum tampi mah ki thuaklah mahmah hi.\nZomi-te in tangpi gal (common enemy) taktak hau mahmah hihang. Ei do kulloh, ih gal-te amau le amau kido sak zo dinmun hile hang uthuai laihi. Bangbang ahi zongin tua gal taktak-te do na dingin ih tha ih ngal (resource/power development) khawmin in sitkul hi. Pheng zat kha keini. Pau Sian Lian\nPrevious: Ngongtatna tawh kimakaihna khempeuh kadeih kei hi\nNext: Cambodia papi khatin azi athahkhit ciangin amahleh amah aki sihbawlna Facebook Live in khahkhia\nChin leh Zomi atom in ~ Dr. Dongno\n“Down Syndrome” natna ~ Hau Lun\nKawm tung aa Coffee ~ Peter Suumpi\nNumeino khat aki satgawp laitak Video kizaihkha in, asatpen kum 20 bang thong kiatheiding


url: =Siamsin Makai ngeikhat hihna tawh ~ Kam Suan Mung :: ZOMI DAILY\nposted on 21 April 2018 at 9:14 pm Lomkholna: News, Siamsin, Zomi\nSiamsin Makai ngeikhat hihna tawh… ~ Kam Suan Mung\nHunkhatlai Kawlgam pen Asia gam ah Pilna lam, Business lam, etc. ah hong ki etteh mahmah gam hi.\nKumpi kilaih in Galkap ukna ah kitung Kawlgam kiat cihtakin kia Asia gam cih thadah ASEAN huam ah zong niampen ta.\nTun alemding bang pianpian ahih hang anung ah alen denden om lai. Kumpi thak kahtaleh gamtang theilo atungpan a gak om den.\nHunkhat lai Zomi Siamsin sung tha kihat mahmah Zomi vai, Kipumkhatna ding vai etc ah hong ki eng mahmah hi.\nHun hong paito in Makai Laklawh group ukna ah kitung Kipumkhatna, Zomi nulepa muanna pan kiat cihtakin kia kuamah i zahtak bangzo nawnlo.\nMakai kilaih toto ahih hang anung ah alen denden om lai. Makai thak kahtaleh gamtang theilo atungpan a ukna om den.\nSiamsin min hong kihel ciang kuamah phawkkhak loh a na ana saden khat hing.\n1996-97 (College 1st year Kum) in Zomi Nam Ni ading Siamsin lam lak dingin Yangon ah kivei ngei Kumpite khakna tawh pawini lian in galkap dimtakin hall ah nana khakin kibawl theilo hi. 97 College buaina tawh College kikhak ciang India lam pilna zomding kuanto\nHigher Secondary kah in 97-2000 sung Kolkatta ah om. 1998-99 in Siamsin President kum 2 Kolkatta ah sem\nAdiakdiak in Zomi kipumkhat theih nading Kawlgam mi le India Zomite kaikhawm in Zomi Nam Ni thupi theithei ding pan kila India – Kawlgam Zomi omteng gawmtuah in bawl pih zo.\nKawlgam tungkik in\nZomi Siamsin Kipawlna a 1 veina Siamsin Seminar TEDIM ah Thugenpi Pu Chin Sian Thang pen Galkap khauh mahmah lai a Kalaymyo pan Tedim dong Ka Jeep tawh tuntohpih lamkal ah dalna tuamtuam zong tuak tun veve. Tuahun a Kawlgam Siamsin Makai Kappu kihel in thei in teh.\nSeminar ah ZSK motto ding kikum ngeingai lemthei paklo. Siamsin makai ngeikhat kahih hang kitulmawh masa nuamlo a thungai khat a kihel hinapi om theilo dingto a India Kolkatta Siamsin President seplai India Gambup Zomi Siamsinte in “Sinin, Semin, Zunin” zanghi tuatawh ki Uniform theileh hoih ding hi kacih le kithu kim tek in tawm lemtuah kik a “Sinin, Semin, Mainawt ni” cih tawh kikipsak hi. Tuni dong kizang lai sam.\nHun hong paito in ZYA 2005 kum apiang tawh kizom kha in 2007 kum teh sumkem panmun nana ngah, tuapan 2012 kum teh GS term nih sem zom 2018 dong tuapan President ding hong kitelto 2018-2021 sung sepding cih tulaitak dinmun hi. Hih hunsung teng ah Siamsin makai ngei hihna tawh kizui in khangthak Siamsinte kisap nana ah panpih zawhzah in mapang toto thei ing.\nSiamsin Magazine te\nZomi Nam Ni bawl nading te\nSiamsin Seminar te\nSiamsin Awging te\nMandalay Siamsin bawl Zingsol Magazine te\nSiamsin Medical Trip te ah a cihtham ahihloh hang panpih thei den hing.\nTua kawmkal ah ZYA makai hihna tawh huhna hong kingetna tungtawn in Pangpi veng biakna pawikhat ah security na kisem a tua nasep na ah khangno pawlkhat Nasep pih ten nana thuhilh in nana vua kha uh hi.\nHih pen mimal thuhilh a kinei hi napi Siamsin makaipi khat nana himawk in ZYA ten Siamsinte vuagawp satgawp hi hong kicih takteh vok khat go in sisan takna tawh kithum hi. Mimal kibuaina hi napi kipawlna min dong hong tuntoh mawk ciangin vai khempeuh uzaw dinmun la in nakisem hi.\nMimal vai le kipawlna vai khen siamthei lo, khen siam nuamlo a kineih tam mahmah lai mawk hihang.\nTutung vai zong mimal vai hi ci napi Khangthak Siamsinte ngeina maw bangmaw theilo.\nZYA dan mah a ZRA in zong Siamsinte Sasi takpeuh hong kul sak mawk tam maw.\nBangbang aizong 97 Kawlgam a om Zomi Siamsin hunlai kimakaihzia phawkna le deihsakna kei mimal lunggulh sak namawkmawk hi ei. (Kum 16-20 kuam University Sang naupangte i siangthotak ah kalsuankik theih nading lunggulh sakna) Kam Suan Mung, Phone 09400311770\nPrevious: Na theinuam naa???\nNext: Zomi MP te leh mipi kimuh khopna Field Trip


url: =Nupa kikhenkhit ciangin apasal lunghimawh nadingin azi in atapa zang teptansak :: ZOMI DAILY\nposted on 26 August 2017 at 10:14 pm Lomkholna: China, News, Sawltak, World\nChina ah Sennupi khatin amasung tektek panin apiang, asuakkhia atapa ii azang “Penis” temteh tawh tehtansak cimawk hi. Tua nupinu pen apasal tawh kikhen in, apasal leh ateekte innkuan atonop manin hihbangin atangeklai ii azang temteh “Scissors” tawh atehtansak cizen hi.\nShanghaiist te pulakkhiatna ah hih thupiang pen China, Jiangxi, Fuzhou City sungah thupiang cihi. Nupinu in atapa ii azang temteh tawh atehtansak atheih ciangin a innkuanpih te khatin amanlang in zato ah puaksuakpah vilvel cihi.\nLocal Media te genkhiatna ah tua naupangno pen Surgery kibawlsakpah in, noptuam zawdeuhta “Stable Condition” hita hi ci’n pulakkhia uhhi.\nFuzhou City, Hospital panin Doctor thuneipa in agenkhiatna ah tua naupang pen azang ki teptansak himawk a, ahitheibang in ki khuikiksak hi. A ngeina taktak bangzo nawnloding himahleh agolciang in papi picingkhat suakthei veve, ta neithei veveding hi ci’n genkhia hi.\nAteeknu in agenkhiatna ah hih a monu uhpen abeisa kumkhat hunlai pawlin innpan apaikhia hi a, asawtlo in pasaldang khattawh kiteeng cih kiza uh cihi.\nBanghang in ateekte innah ciahkiksawm hidinghiam cihpen ki theicianlo ci a, ateek te leh apasal in alunghimawh nadingin hihbang in atapa ii azang ateptansak cimawk hi.\nHihvai tawh kisai in kumpi thunei Police te’n athu ala dotcianna, kancianna nei uh cih kiza hi.\nRelated: China ah Kung Fu Master khatin azang ah khaukhih in Helicopter khat kaisak\nLeitung thuthang khatpeuh akigelh ciangin nasim tektekin cihzong hipah samlo hi. Alunglut te’n simding uha, alunglutlo te’n simlo lelding uhhi. Thulamdang apiangpakpak khollo thuthang ahih manin, hongki suaksak hizaw hi. Ahi zongin pawlkhat te’n hihsang athupizaw, Zomi te khantohpihding athupizaw omlohiam ci’n phunphunthei sese uhhi. Nasimnop takpileh thuhoih Article zong tampitak omlua hi. Zomi Daily Website tungah 2008 kumpek panin akikaikhawm toto, Article leh News tuamtuam akigawm in 8670 val omkhin hi. Category tawh Menu panin akikhen dimdiam hi a, Biakna thu, Politics thu, Cidamna thu cihte akipan na lunglutzawkzawk simtheih ziauziau ahihi. Sawltak #zomidaily\nPrevious: NCA pan FPNCC ~ Cin Lian Khai\nNext: Keima teci na hi uhi (Luka 24:48) ~ Jam Daniel\nPhilippines gam a Kidapawan thonginn panin Muslim Rebels te mi 150 val taikhia ~ TK Lian


url: =Lungsim Zatui - Zomi Adventist Innkuan\nHunkhat lai in lokhomipa khat, a lo pan-a piang vaimimte midangte aa sangin hoih zaw tham ahih manin minthang mahmah hi. Kum simin lokho-mi khempeuhte vaimim zuak kidemna mun ah vaimim quality hoih pen cih pahtawina ngah den hi.\nGambup ah tua lokhomipa vaimim hoihzia minthang vangvang hi. Tua vaimim thu a telkan nuam journalist (thuthak kanmi) khat tua lokhomipa thu dong dingin hong pai hi. Lokhomipa lokhawhzia, vaimim ciinna, leh a sepzia khempeuh a kanna panin tua lokhomipa in a vaimim cii hoih penpen te a lo vengte zong hawm ahihna mukhia hi.\n“Banghangin na vaimim cii hoih penpen na lo vengte hawm thei na hiam? Lokhawhna tawh kisai kidemna ah amaute in na kidempihte uh hilo hiam?” ci-in thukanpa in a dot ciangin,\n“Banghangin hawmlo ding ka hiam? Vaimimte hong paak ciangin a paakvui-te (pollen) lo khat pan a dang khat ah huih in len hi. Tua ban ah khuaite in paakvui-te bawm in leng kawikawi uh aa lo khat pan a dang khat ah bawm kawikawi uh hi. A zenzen in, ka lo vengte in vaimim cii hoihlo namte ciing uh hileh paakvui-kikawmna (pollination) hangin ka vaimimte zong ahoih pen hong suak theilo ding hi. Ahoih vaimim nam hong pian ding ka deih aa leh ka lo vengte in zong ahoih vaimim a ciin theihna dingun ka panpih ding kisam hi” ci-in dawngkik hi.\nLokhomipa dawnkikna in nuntakna ahoih pen suahtheihna dingin khat le khat kizopna a thupina thukanpa in hong tel semsem hi.\nEimau nuntakna zong tuamah bang ahi hi. Lungmuang tawldam takin a nungta nuam mite in kiim le paam tawh kilem aa lungmuanna a bawl ding uh kisam hi. Itna a ngah nuam mite in midangte a it masak ding uh kisam hi. Midangte in hong thupi bawl ding a ut mi in midangte thupi bawl masa ding ahi hi. Kiim le paam hoih ding ka deih leh keimah ka hoih masak kul aa, keima hoihna tawh midang tungah hoihna ka bawlna in hoihna kizel thei pan ding ahi hi.\nLuke 6:31 [ZIV] Nang tunga hong kibawl ding na deih bangin midangte tungah na bawl in.\nPaunak 11:24-25 [ZIV] Mi khat in pia ziahziah napi, a tamzaw ngah a, adang khat cil tentan napi zawng semsem zaw hi. A cingh mipa a daupai dinga, midang a thamalhsakte amau kithamalhsak ahi hi.\nTangthu: Author Unknown\nPrev post Adventist Relations with Other Churches\nNext post Men: Take Responsibility for Your Own Temptations!


url: =Zomi Forum Yangoon Video\nEnvironment Conservation and Devellopment Community Society (ECODS) te' makaihna tawh a khatveina Zomi Forum pen August 23,2014 (Saturday) ni-in, YMCA , Yangon ah thupitak kineithei a, hungeelna om sa bangin thugenpi dinga kicial Pu Chin Sian Thang (Persident of ZCD), Rev. Dr. Simon Pau Khan En (President of GZA), Pu Hang Za Thawn le Pu Thang Cin Thawngte in " I gm, I Minam , I Mai lam " cih thulu tawh thugenna nei uh a, akihel khate in thangah thei mahmah cih kiza hi. Hih hun sungah Zomi kipawlna tuamtuam pan makaite, a diakdiak in khangno lamte akipan Kawlgam bup huam Thuthak sem pawlte ahi; MRTV, 7Day News, RFA,Kamayut Media cihte akipan Media tuamtuamte zong kihelthei in, Thugenpite tung pan dotna (Interview) kiciantak nei thei uh hi.\nZomi Forum bawlna a hang bulpi pen Kawlgam sungah Zogam (Chin State) in a zawngpen State ahih manin, Kawlgam kikhelna tawh kizui in Zogam khantohna ding nasiatak geelkholhna kisam ahihna thute hangin Zomi Forum kibawl aihna thu Pu Chin Sian Thang in genkhia hi. Tua banah hong tung ding kiteelpi (General Election 2015) ciangin Zomi party min tawh Mee kuang kilui ding ahihna te zong gen hi. Chin min pen Mikang kumpite' piak min hi a, tuni akipan minam min man taktak Zomi min tawh na khempeuh kikalsuan sawm ahihna le tua banga kalsuanna ah mihing tha tawh kigualzolo ding ahih manin, Topa' tha tawh thungen in kalsuan ding ahihna thu genbeh hi.\nRev. Dr. S. Pau Khan En (President of GZA) in a genna ah, " Zomite in a beisa hun a i kalsuan khialhnate siksan in, mai lamah minam, beh le phung, pau le haam, biakna thu tawh kilangpannate nusia in, hong uk kumpite tawh kilenin kalsuankhop hun ta ahihna thu limgen hi. Tua mah bangin Pu Hang Za Thawn le Pu Thang Cin Thawngte in zong thugenna nei ciat uh hi. Tua banah ECODS nasepna le ngim le tupna tomkim Tg. Langh Sian Mung (Program Manager) in pulakna nei hi. Zomi Forum ah kihel khempeuh Pepsi le J Donuts moh tawh kivaak zihziah hi. Abeisa July 5,2014 (Saturday) ni in Tongsan Media le Zingsol Media makaihna tawh akhatveina Zomi Media Forum zong kineikhin a, Zomite khantoh gimnam mahmah ta cih Media lamte in kigen kiuakiau hi.\nSource : ECODS


url: =Vondeih Kep Ding – 43 (Pau Khan Kap) :: ZOMI DAILY\nposted on 15 August 2016 at 10:55 am Lomkholna: Article, Paukhankap\n2013 kum in ka gelh ahi, ‘Nupi Khat Hileng,’cih lai tomno khat nasim dingin copy kik in hong khak ing. Zan nitak kalup ciangin ihmu thei pak lo-in ka diary laibu kasim kik leh hih mukha-in numei na hih loh hangin nasim dingin hong hel ing.\nNupi khat hileng (USA ah):-\n(a) Ka tate teng leh a pa uh tawh ahih theih laiteng sabuai khat ah annek khop theih ding ka hanciam ding hi. (Ka hawhna, ka vakna khawng ah tua bangin innkuan in ankuang auum khawm liailiai te kamuh ciangin noptuak kasa-a, ankam zong limdeuh leh kilawm sa ing.)\n(b) Nu leh pa tawh a anekkhop theih kei leh zong ka tate teng peuhmah agil uh akial phial zongin, ‘annek kingak un’ ka cih sawm tangtang hi.\n(c) Annek kawm sa peuhmah in TV, Tablets leh Computers te ka enkawm sak kei dinga, an anek noploh manin zong tuate tawh ka zolsawm kei hi.\n(d) Ka om kei zongin an ngawl in aom loh nang, leh a pa’ nek ding an ahuan sak theihna dingin ka tate anhuan, mehhuan hilh in ka huan sak ding hi.\n(e) Ka TV, Video etna hangin ka tate laisim na a ngawngkai sak khak leh tuate khak phot in laisim aman khit uh ciangin ka et kik sawm pan hi.\n(f) Ka tate lai hong uuk zawk, hong pil zawk theihna dingin puan hoih nik hoih nono (kizemna hoih nono) ka leisak sangin liimbu ahi-a, cartoon bu bek ahi zongin Magazines, Journals ahi zongin laitawh kisai van leh na tampi ka leisak sawm zaw hi.\n(g) Sum tampi tak deihmah ing. Ahi zongin sum deihluatna hangin tate nusia in mun gamlapi ah sum zongin ka paisawm kei-a, na kasem zongin tate tawh zing ahi-a, nitak ahi zongin omkhop theih ding kagel hamtang sawm hi.\n(h) Ka tate tung ah,‘Nang pen Doctor ding, nang pen Pastor ding, nang pen Engineer ding,’ci-in ka gen sawm kei-a, ka tate uukna kansak in a uukpente-ah sangpi tak a tun theihna dingin hanciam pih in, Pasian kiang thungen in ka ap sawm zaw hi.\n(i) Ka tate’ pen to te-in a silate a ukcip bangin ka ukcip sawm kei-a, pai ding a kilawmna mun ah paisak in, lawm leh gual tawh kikholh khop hun ding zong ka piak sawm hi.\nLawm ngaih khat peuh hong neih tuak uh leh zong, ‘Na lawm ngaih nu/pa kua hiam?’ ci-in ka dot sawm a, hoih kasak kei leh zong a hoih lohna te a teltheih dingin thudam in ka genpih sawm hi.\n‘Lawm peuhmah ngai thei lo ding,’cih dan nam tawh ka khamsawm kei hi.\n(j) Ei nute pen Pasian in i pasal te a huh ding leh i tano te a pantah dingin hihtak ah hong koih hi kha dingin ka um hi.\nHih thuteng pen pa pi hihna tawh na nu in asep dingin hoih kasak teng agelh hidih zen lo hing. Nupi khat mah in ki ngaihsun in innkuan sungah ka sepnop thute leh sephuai kasak thute agelh hi ing. Nasim khit ciangin na nu nasim sak ding peuhmah mangngilh hethet kei in maw!\nP.S: August 11, 2013, Youth Sunday in kagen thu hi-in, dik asa zong om in, innsung ki ukna ah khauhtak in a uuk nupi pawlkhat te bel maitai zo meel kei uh. Amau ka cihnop kaltang manin agen hilo ka hih manin na pa’n bel kisuang dingin tuatse keng!\nPrevious: Mimbung Press Tour ~ J. Thang Lian Pau\nNext: Update: Nu Piang Ngaih Don luanghawm Tedim lam zuantota


url: =Kah La 1 | Siantongluan\nKah La 1\nKhatvei lai-in mi a dimtakin a tenna Jerusalem khuapi bangzah takin gamdai ahi hiam? Leitung bup in a zahtak khuapi tu-in meigong tawh a kibang ta hi. Leitunga om khuapi khempeuhte lak panin a thupi pen khuapi tu-in salin a kiman khinzo hi.\nAmah zan khuavakin kap a, a khitui a biang tungah a tak kauhkauh hi. Amah a it ngeite khempeuh a hehnem ding khat beek a om nawn kei hi. A kipawlpihte khempeuh in amah khemin, tu-in a langpan khinta uh hi.\nJudah mite, a huh ding a neilo silate bangin a inn panun kihawlkhia hi. Amaute gamdangah teng uh a, amau gam ding a om kei hi. Galte in umcih uh a, a suahtak theihna ding uh lampi a om kei hi.\nNi siangtho ni ciangin Pasian a bia dingin Biakinnpi-ah kuamah a pai nawn kei hi. Tua lai-a lasa numeite in gimna thuak uh a, siampite a tau uh hi. Khua kongpi-ah kuamah om nawnlo a, Jerusalem khuapi in gimna a thuak hi.\nA galte gualzo uh a, amaute a nuaisiah gawp uh hi. Mawhna tampi a neih manun, Topa in tua bangin gimna a thuaksak hi. A mite khempeuh sila dingin a kipuakhia hi.\nJerusalem a minthanna teng a maimang zota hi. A makaite uh, lonona mun muloin a vak kawikawi, sabengte a muh ciangin tailahpi-in a tai teitei sazuk tawh kibang hi.\nTu-in Jerusalem kisiazo ta a, nidanga a thupinate a nung phawkkik hi. Galte in a sim laitakin a huh ding khat beek a om kei hi. Guallel ahih manin a galte in a nuihsan uh hi.\nA minthanna teng a beita hi. A guaktangin om ahih manin a maizum hi. Thumin tau a, a zum manin a mai a hum hi. Jerusalem in mawhna lian bawl ahih manin a kihhuai mahmah hi.\nA kihhuaina teng kimukhia pah hinapi, gimna thuak ding ahihlam a awlmawh tuan kei hi. Tua ahih manin gimna a thuakna lian lua mahmah a, kuamah in a hehnem zo kei hi. A galte in zo ahih manin Topa kiangah hehpihna a ngen hi.\nA galte in a neih a lam khempeuh a laksak khinmang hi. Biakinnpi sungah lut uh a, Topa in Gentailte a pai ding a phallohna munah a lut uh a mu hi.\nAmaute, a thum kawmsa-in annek zong dingin a paikhia uh hi. A nuntak theihna dingun a sum a paai uh tawh an a khek uh hi. Khuapi in, "Hong en in Topa aw, ka thuakna teng hong mu in," ci-in a kiko hi.\nA kiim a pamah a pai mi khempeuh kiangah, "Hong en in, kei thuak zahin gimna a thuak, Topa in a heh laitakin a hong thuaksak gimna a thuak kei longal, midang kuamah omlo hi," ci-in a kiko hi.\nAmah in vantung panin meikuang hong khiasuk a, ka sunglam a hong kang hi. Amah in thang hong siah a, awkin leilakah ka kipuk hi. Tua bangin natna ka thuak tawntung hi.\nAmah in ka mawhna khempeuh a vekpi-in ciamteh a, tuate henin lomkhat suahin ka ngawngzangah hong khih a, gik lua mahmah ahih manin ka taangzo peuhmah kei hi. Topa in ka galte khutsungah hong pia ahih manin a cimawh ta ka hi hi.\nTopa in ka galkap a thahat pente nuihsan lel a, amah in kei a hong sim ding, ka tangvalte a susia dingin galkap honpi a hong kuansak hi. Amah in ka nungakte leenggah gawizan bangin a hong gawizansak hi.\nTua ahih manin ka mit pan khitui a dimletin a luang hi. Hong hehnem ding leh a hong hanthawn ding kuamah omlo hi. Galte in hong zo khin a, ka mite a cimawh uh hi.\nHong huh un, ci-in ka khut ka vanvan hangin kuamah in a hong huh nuam kei hi. Topa in mun khempeuh panin galte hong paisak a, amaute in a kihhuai na khat bangin kei a hong gimneih uh hi.\nTopa a thutang ahi hi. Bang hang hiam cih leh keimah in ama thu a manglo ka hi hi. Mun khempeuhah a om mite aw, ka thugenna hong ngai un. Ka thuaknate hong mu dih un. Ka khangno numei leh pasalte salin a kipuakhia hi.\nKa kipawlpihte ka sapsap hangin a hong huh nuam kei uh hi. A nuntakna ding uh an a zonna lamun siampite leh makaite kongzing lakah a si uh hi.\nTopa aw, ka thuaknate, ka lunggimnate hong en in. Ka mawhna hangin dah mahmah ka hih manin ka lungsim a kitam hi. Kongzing lakah kithahna om a, innsungah zong sihna mah a om hi.\nKa tauna hong ngai in; kei a hong hehnem ding kuamah dang om nawnlo hi. Gimna nong thuaksak manin ka galte lungdam lua uh hi. Na ni ciam ni hong tungsak in la, kei thuak bangin ka galte zong thuaksak in.\nA gitlohna hangun amaute tungah thu khen in. Ka mawhna hangin gim nong piak mah bangin amaute zong gim pia in. Gimna ka thuak manin ka tautau a, ka lungsim a gim mahmah hi.


url: =Yangon aom “The Iron Rose” Journal Editor athatpa ki theita, zi angkawm vaihang akithat nahizaw :: ZOMI DAILY\nYangon aom “The Iron Rose” Journal Editor athatpa ki theita, zi angkawm vaihang akithat nahizaw\nposted on 21 April 2017 at 5:27 pm Lomkholna: Myanmar, News, Sawltak, Yangon\nMyanmar, Yangon khuapisung aom “The Iron Rose” kici Weekly Journal Editor athatlum pen kitheita cih DVB pan kiza hi. Tua mithatpa minpen Aung Ko Ko kici a, Yangon Police te’n amatkhiat uh ahihi.\n“The Iron Rose” kici Weekly Journal ah Editor asempa pen amin Wai Yan Heinn hi a, nung Kawlgam Thingyan Tuibuahpawi sungin azumkhan sungah aki thatlum ahihi. Aluanghawm aki muhkhiatzawh ni 4 sungin Yangon Police te’n athatpa pen akankhiathei uh ahihi.\nJournal Editor Wai Yan Heinn si cih akizak ciangin Myanmar Media sungah upmawh thu tuamtuam hong gingkhia hi. “The Iron Rose” Journal pen abeisa in galkaplui ulian te thu limgelh mahmah ahih manin, tuahangin aki suamlum hiding cihbekbek ki limgen mahmah hi.\nAhi zongin Wai Yan Heinn ii sihna, aki thahna ahang taktakpen innkuansung vai nahihtuak zawmawk hi.\nAthakpa Aung Ko Ko pen gamdang tembaw zui in khual sawtpipi azinkhat ahihi. Gamdang ah khual azinkal in azi leh Wai Yan Heinn pen angkawm in naki thuahzel uh cihi.\nAung Ko Ko in tuavai atheih ciangin April 11 ni in azi leh atapa inndei sungah kong apualam panin kalhcip in, vaksan hi. Inn atunkik ciangin azi leh atapa innsung ah na omlo ahih manin, Wai Yan Heinn kicipa kiangah Phone hopih in galdot hi.\nApril 14 ni in Wai Yan Heinn in Aung Ko Ko kiangah Phone hopih a, nazi leh na tapa pen Dagon Ayeya Highway Station ah kamu ci’n zasak hi. Athu akician in natheih nopleh kazumkhan “The Iron Rose” Journal Office ah hongpai in cihsan hi.\nAung Ko Ko zong “The Iron Rose” zumkhan ah April 14 ni sunlam 2pm hunpawl in paipah hi. Azum sungah atun ciangin azi vaitawh kisai in ki kamtam, ki kamnial uh a kitawng uhhi.\nAung Ko Ko in ageinai sabuai tungah temta khat mu in tuatawh Wai Yan Heinn ii agilpi dawtsak hi. Yangon Police te genkhiatna ah agil akidawtna pen mun 14, 15 bang phading ci uhhi.\nYangon Police te’n azi vaitawh kisai in hihthupiang cih aziatheih uh ciangin Aung Ko Ko zongpah uh a, amahpen Pyinoolwin ah naki buto hi.\nAhi zongin mithatpa Aung Ko Ko leh azi pen April 19 nitaklam in palik te’n mankhiathei uhhi.\nRelated: Yangon, Tamwe ah naungek suakcil akipaai khat ahing in kimu\nHih “The Iron Rose” Journal Editor kithahna hangin upmawh thu kigen tammahmah ahih manin, Yangon Police te’nzong atheihcian phetin athuman agenkhiapah uhhi cihthu kiza hi. ZD Sawltak #zomidaily\nPrevious: China leh Europe gamtuamtuam ah asawtlo in Suu Kyi khualzinding\nNext: US gamsung aom LA Airport in Hand Luggage sungah thau aomlam mukhia zolo\nKi hilh leh ki sinpih tangtang kul veve\nTedim Khuapi Huam-a USDP’ Guul-lungtang\nHello…. Lamka – 2 : We Are With You ~ Hau Za Cin\nZYA Weekly News :: 26 September 2014\nBawhlung Suih Khit Ciang ~ Hau Za Cin\nZomite kikhen theilo ~ J. Thang Lian Pau\nThe night and the day paradigm ~ Dim Lun Zam\nZAM Thupuak :: 09 Dec 18 (ICC mintawh Malaysia UN makaipipa khakna)


url: =Pasian’ hang bek :: ZOMI DAILY\nPasian’ hang bek\nposted on 9 March 2014 at 11:13 am Lomkholna: Article, Biakna, DavidTuang, Zomi\nAbraham in, ta neih theih nading hun bei khin zah dongin omin, lamet bei-in om hi. Ahi zongin, amah in na khempeuh ahih thei Pasian nei ahih manin minam lian suak veve hi.\nJoseph in, simmawh bawlsiatna leh ze-etna tuamtuamte zawh zawh nading a nei lua hi tuan lo hi. Ahi zongin, amah in a thuaksiam sak ding leh ze-etna a do zosak ding Pasian nei hi.\nDavid in, Goliath a zawh zawh nading thahatna leh galhiam hoihte anei hilo hi. Ahi zongin, amah in a zosak ding Pasian nei hi.\nMoses in, Israel mite makaih zawh nading leh haksatna tampi sung panin, suahtak pih zawh nading pilna, siamna leh hatna kicing neilo hi. Ahi zongin, amah in a makaihsak zo ding leh a suaktasak zo ding Pasian nei hi.\nJoshua in, gal zawh nading galkap tampi leh galhiam hoih tampi nei tuan lo hi. Ahi zongin, amah in gal a zawhpih ding Pasian nei hi.\nJob in, gen zawhloh zah dongin lungkham haksatna leh gentheihna tuamtuam thuak hi. Ahi zongin, amah in mihingte’ ading a sia a geel ngeilo Pasian nei ahih manin a upna mah lenkip veve hi.\nDaniel in, Humpinelkaite tawh lawmta bangin nuam takin om khop theih nading kidalna leh ganhing zol siamna cihte neilo hi. Ahi zongin, amah in Humpinelkaite tawh lawmta bangin omkhawmsak thei-in, amah a liah/dal zo ding Pasian nei hi.\nShadark, Meshak leh Abenegote in, mei phualpi sung panin, suahtak theih nading vangliatna leh thahatna neilo uh hi. Ahi zongin, amaute in mei phualpi sung panin a honkhia zo ding a thahat vang-lian\nPasian nei uh hi.\nPaul leh Sailas in, thong sung panin suahtak theih nading thu a ngah uh hi lo hi. Ahi zongin, amaute in thong sung panin suakta sakin a honkhia zo ding Pasian nei-in, thong sung pi mah-ah, a phattaak Pasian phatphat lel uh a, a lamdang suahtakna ngah uh hi.\nHih thute khempeuh i ngaihsut tak ciangin, gualzawhna, daupaina, suahtakna, damna, thuakzawhna, lungnop tawldam’na leh zawh zawhna cihte khempeuh pen, i pil man, i siam man, i thahat man, i hoih man, i hauh man leh i hih zawh man cihte hang hi masa loin, na khempeuh ahih thei, eite biak vanglian Pasian hang bekmah hi zaw hi. A telsiam dingin Topa’n thupha hong pia ta hen.\nPrevious: Thucinh thutang (A)\nNext: Mit cidam nang ~ Dr. Sian Za Kham\nNajib innsung ah Police te’n Chocolate neksimsak cih tungtawn in Chocsforcops Campaign kibawl\nJesu tui tungah\nZomi te leh Literature ~ Rev. Gin Lam Thang\nThuthak tomkim ~ The Tedim Post (10 July)\nUpna tawh nuntakna (2Kor 5:7)\nFederal or Isolation? (Belpawl maw Tangdin?)\nThulu zui in Lai hoihsim’ Thupi tak in na ngaihsutna pia\nZuihloh ding leh Delhloh ding\nAfrica gamah Pastor khatin tui aphum laitak awle in petlum\nBang lian pen? ~ Hau Za Cin\nZomi Daily website tungah 2008 pekpan ihkaihkhop Article leh News akigawm in 12,845 valbang kikoihkhin hi. News leh Article na lunggulh bangbang anuai ah namek inla, nasim zelzel inmaw.....


url: =Hongtung ding Kiteelpina leh CRPP :: ZOMI DAILY\nposted on 20 August 2015 at 8:49 am Lomkholna: Election, News, Zomi\nCommittee Representing the People’s Parliament [CRPP]\nGalkap kumpi NahWahTah in 1990 kumin kiteelna bawl uh a, “Kuakua in zo ta leh thuneihna ap in gaalkap len ah ka ciah ding uh hi” ci-in kamcian pia napi-in Gaalkapte’ deih TahSahNya(တစည)party in NLD(82% tawh) hong lel diipdeep uh hi. A guallelh uh ciangin thukawi zong uh a, a gualzo Party tengin Hlutdaw sam theilo ding a cih ciangin NLD leh ALD(Rakhine) te-in “uisante” ci-in lehdo pah uh hi. Tua Party makai teng zong gilbem ki puak pah uh a, a Party uh zong innkuun lam ah koihsak uh hi. (Tua sungah ZNC, tu-in ZCD zong a madawk lam in om kha hi).\nNahWahTah-Gaalkap te mah in makaih in 1993 kumin Minambup Thukikupna (အမ်ိဳးသားညီလာခံ) sam uh a, a mau deihteel taangmi pawlkhat leh Gaalkap te’ mi teng tawh a omsa thulu 6 leh a tuamtuam 104 bek kikum sak in mipi deihna tawh thu kisung khempeuh ciapteh dingin koih niilneel uh hi. Tua panin Taangmi (MP) pawlkhat nuak ciah pah deudeu uh hi.\n1995 kum Aung San Su Kyi hong suahtaak ciangin Hlutdaw pan Taangmi tampi nuak thuah uh a hih manin Thukikupna Pawipi(ညီလာခံ) zong dinkhawl loh phamawh hi. Tua hun laitakin NahWahTah kumpi in ASEAN kipawlna ah lut zaw့ ding a hanciam laitak uh a hih manin kidiksak mahmah a, a mau langdo dingin a lamet te leh Party makai khempeuh a encik ding Gaalkap Thukan (Gen. Khin Nyunt te pawl) koih uh a hih manin minam maikai te zankim laitak leh a zingvaak na panun gilbeem ah ki paipih suak zel hi.\nTua bangin mat leh hen thuak in NLD tawh a ki thutuak Party te-in ALD = Arakan League for Democracy, BSPP = Burma Socialist Program Party, MNDF = Mon National Democratic Front, SNLD = Shan National League for Democracy, leh ZNC = Zomi National Congress te hidiak uh hi.\nMinam makai te pauhlap tuamtuam tawh kimu sim zel uh a, sihgaalna hun sung khawngah za kizialsak ki neih in mailam kalsuanna ding geelna laidal kipia uh hi. A kiho uh a kimuh bek zong a nitaak ciangin zum ah kisam in thusit a thuak uh a hihi. 1997 kum ciangin 51st Union Day paulam in Aung San Su Kyi inn ah thukum in kipawlna kip khatin din zawh ding thukim uh hi.\n1998 kum ZOMI NAMNI pen ZNC makai in Chin Shwe Zay Hotel ah bawl uh a, thu ki gente khauhpai lua a hih manin a zingsang khuavaak ciangin tua Hotel kikalhcip sak hi. Tua bangin haksatna tampi om hi mah ta leh 27/5/1998 ni-in [CRPP] Committee Representing the People’s Parliament hong piang thei hi. Tua pen Pi Su Kyi nuamlua mahmah a hih manin “Panglong Nihna(the second Panglong)” ci-in taangko kha liang hi.\nLawplua in thu baan gengen uh leh, Uital Thukan pawl in za uh ahih manin minam makai te zaandelh pah uh a, a kiheem manlo a tuantual zawdiak U Ta Baan kum (10), U Khin Mg Kyi kum (10), U Aye Tha Aung kum (20), Pu Cin Sian Thang a dawndaan siam(Upadi tawh mawhmat zo napi’n) a hih manin kum (3), Kam kidawm zolo pawlkhat te in “Gaalkap kumpi tawliak” ci-in Party dangte a ko sese U Naing Ngwe Thein, Dr. Min Soe Lin, Dr. Min Kyi te pawl kum (7) cih bangin gilbeem nuamlo belbel te pawl ah puak pah uh hi.\nA lawmteng khat khit khat in muu aklaak bangin a beibei cingin Pi ASSK zong hong sinso saan a, 16/9/1998(Wed) ni-in NLD, MNDF, SNLD, ALD, leh ZNC tawh ciampeel lo ding Gualzo Minam Beelpawlte [CRPP] Committee Representing the People’s Parliament ka phut uh hi. Ko beelpawl tengin tupna kibang ka hih manun khat leh khat kidem ngeilo in, Gaalkap ukna a bei dong ka do khawm ding uh hi ci-in leitungbup theih in hong taangko khia hi. “Gaalkap Thukan khutnuai ah luangkham in nong din pih uh lungdam hi”, ci-in khitui tawh NLD in mualtung minam makai te tungah gen tawntung hi.\nTua a hih manin 2015 Kum kiteelpi ciangin Zogam ah ZCD in kuang hong lui ding uh a, NLD zong ki thawi veve zel uh leh Pi Aung San Su Kyi zong a ciampel thei makai a hi diam? A mite’ lungkimna dingin dingsak peuh in, panpih khollo cih dan khawng a hi diam?\nKa ngaih sutsut ciangin Topa Zeisu leh Laisiangtho simlo up ngam ding thu dang Kawlgam sungah om nai taklo hi ka ci nuam phial hi.\nRef: 3/8/2015(Mon) ni a kihawm D.Wave Volume (4), No(29) page-26 a, Naing Taung Sheng lai gelh kong behlap hi.\nPrevious: ZYA tung tawn a huhna ngah zah (19 August ciang)\nNext: Gam leh Nam it siam ve ni ~ Pau Tun Thang


url: =Tulaai Leitung Thuthang Tuamtuam Updates June 25, 2015 :: ZOMI DAILY\nposted on 25 June 2015 at 9:20 pm Lomkholna: Khawmpau, Myanmar, News, World, Zomi\n· July 4,2015 ni akibawl ding Zomi Innkuan USA Palaai khawmpi leh Global Zomi Idol lasak kidemna ending siimding kahding in USA gam muntuamtuam a om Zomi te solitlit ta a, amunmun ah nasepna pan tawlngak theihnading kingen ciat in lemat leitawh, mawtaw kawmtawh kisingziahziah kilawp mahmah hi. Global Zomi Idol lasakdem ding Australia gampan khat ongtungta a, gampua pan ongtung masapeen in kiciam the hi.\n· Kawlgam Democracy mantak ahihtheih nading a 2008 Kawlgam thukhunpi sungpan mipi leh kumpi langpang te ngetnatawh kizui in puahphat ding puahphat lohding June 25, 2015 ni in Myanmar Parliament ah Mee tawh khensatna nei uha, Mipi teelcing Palaai 417,Gaalkaap Makaai 166 te kah in Palaai 50 painuamlo uhhi. Atamzaw pai ahihman in khensatna bawlveve uha, Thukhun nambat 59(gah) losiah bawlphatlohding in Meetang tamzaw ahihman in kawlgam I maailam khimkhua azingzing hita hi. Thukhen satna abawl laaitak un Pi Suut Cing in lungleeng khuangai kawm kuan ongthukimpih tam ci in khuadakdak hi. Atom in Daw Aung San Suu Kyi in President seemtheilo ding cihzong khat ah kihel hi. Kamayut\n· Syria gam Kobane khuapi IS migilo te khutsung pan Kurdish gaalkaap ten alaakkikzawh uh khakhat kiim hipan a lungmuang tak a aom hiuhiau laaitak uh June 25, 2015 ni in IS migilo ten avui atang apum tawh nasiatak in lehdo kik uha, Kurdish gaalkaap 30 si in tampi tak liam uha, khua sung mimawkmawk 20 zong IS ten kaplum uhhi. BBC\n· India gam Gujarat state sung ah June 25, 2015 ni in guahtam lua mahmah ahihman in inn le lo te tui im tuum zihziah a mi 30 sang atamzaw si uhhi. Kumpi thunei te in pawlkhat nawnkhia uha, anawnman loh te uh asaanna lam kahto ding in thupia uhhi.VOA\n· Pakistan gam Sindh Province leh Karachi khuapi te ah tuma nithum pan kipan June 25, 2015 ciang khualum luamahmah ahihman in misi 1,000 cingta a, zato ah 7,000 bang zato ah khoi in om uhhi. Hih khualumna in numei naupang uhaam kuamah guptuam neihetlo ahihman in adiak in uhaam, khanghaam ten lelpha mahmah uhhi.CNN\n· Mikaang Naaksau gaalkaap kipawlna NATO te in gaalkhat bangkhat aneih uhleh gaaldoding a akiginglinlian sa a aneihden uh gaalkaap 13,000 pan 40,000 ah kakhanto uhhi ci in June 24,2015 ni in taangkokhia uhhi. Tulaai tak a akingimngim pih uh ahih Russia te bel thebekhiat banglian ei. CNN\nAnuai a blog ah nahawh zeel ve\nPrevious: A hoih leh a hoihlo\nNext: UNHCR Representative Richard Towle tawh kimuhna